टटका खबर (बियफे, 26 जनवरी 2012) – टटका खबर\nटटका खबर (बियफे, 26 जनवरी 2012)\n(गणतंत्र दिवस समारोह के मुख्य अतिथि थाइलैंड के प्रधानमंत्री यिंगलक शिनावात्रा का साथे राष्ट्रपति प्रतिभा सिंह आ प्रधानमंत्री मनमोहन सिंह. )\nपटना जंक्शन पर2लाख रुपिया भरल लावारिस बैग मिलल.\nवैशाली जिला के हाजीपुर इलाका में बियफे का दिने एगो ट्रक में आग लगला से ओह पर ढोवात पचास गो मोटरसाइकिल राख हो गइल.\nसमाजवादी पार्टी मुखिया मुलायम सिंह यादव के कहना बा कि देश के अनेके समस्या के समाधान महात्मा गांधी आ राम मनोहर लोहिया के नीतियन से कइल जा सकेला.\nलखनऊ में एगो व्यंग्य नाटक ‘माई सैंडल’ के मंचन पर यूपी सरकार रोक लगा दिहलसि काहे कि ओकर नायिका के नाम माया ह जे विदेशी सैंडिल पहिरेले आ हाथी पोसल ओकर शौक ह. लखनऊ प्रशासन एह नाटक पर रोक लगा दिहलसि काहे कि ओकरा लागल कि एकरा से आचार संहिता लाँघल जात बा. नाटक के लेखक आ निर्देशक मुकेश वर्मा हउवे.\nभाजपा के कहना बा कि यूपी में ओकरा मिलत जनसमर्थन से विपक्षी घबड़ा गइल बाड़े.\nउत्तर प्रदेश चुनाव में दलबदलुअन के चांदी बा. सगरी राजनीतिक दल अपना कार्यकर्ता के अनदेखी कर के दलबदलुअन के अँकवारी में लेत बाड़ी सँ.\nराजपथ पर लउकल देश के आन, बान आ शान के झलक. तिरसठवाँ गणतन्त्र दिवस का मौका पर थाइलैंड के प्रधानमंत्री रहली मुख्य अतिथि. लेफ्टिनेंट नवदीप सिंह के मरला का बाद अशोक चक्र से सम्मानित कइल गइल.\nपंजाब में जालंधर मध्य से कांग्रेस प्रत्याशी पर मतदातन के शराब बाँटे का आरोप में मुकदमा दर्ज भइल.\nसंसद से ऊपर होले ग्रामसभा. कहले अन्ना हजारे आ स्थानीय निकायन के मजगर करे खातिर एगो कानून बनावे के माँग कइले.\nमध्यप्रदेश के मुख्यमंत्री शिवराज चौहान कहले कि देश में आजु लोकतंत्र एहसे जिन्दा बा कि कांग्रेस के लगावल आपातकाल का खिलाफ लोग आजादी के दुसरका लड़ाई लड़ल.\nलालकृष्ण आडवाणी कहलन कि वोट डालल जरूरी बना देबे के चाहीं.\nमणिपुर विधानसभा चुनाव प्रचार के हल्ला आजु बियफे उपरि बेरा से रुक गइल काहे कि एहिजा के सगरी 60 सीटन के मतदान 28 जनवरी के होखे वाला बा.\nथाईलैण्ड के प्रधानमंत्री यिंगलक शिनावात्रा राष्ट्रपति आवास में आयोजित भोज में सभका के ‘नमस्ते इंडिया’ कहिके अभिवादन कइली.\nभारत-अमेरिका आपसी रणनीतिक सहयोग बढ़ावे पर सहमत बाड़े.\nगणतंत्र दिवस का दिने आंध्र प्रदेश में एगो3किलोमीटर लमहर तिरंगा बनावल गइळ जवना के दुनिया के सबले लमहर राष्ट्रीय ध्वज होखे के दावा कइल गइल.\nफेसबुक से जुड़ल चार गो नौसेना अधिकारियन के महँग पड़े वाला बा काहे कि ओह लोग का खिलाफ विभागीय जाँच करावल जा रहल बा आ दोषी मिलला पर ओह लोग के सजायो हो सकेला.\nअन्ना हजारे कहलन कि मतदाता हर पार्टी से पूछे कि का ऊ उत्तराखण्ड जइसन लोकायुक्त विधेयक ले अइहें.\nएस एम कृष्णा के याचिका पर शुक का दिने सुनवाई करी सुप्रीम कोर्ट.\nगणतंत्र दिवस का मौका पर पूर्वोत्तर में विद्रोहियों के बहिष्कार के गोहार बेअसर रहल.\nदिल्ली के राजपथ पर भारत अपना सैन्य ताकत आ सांस्कृतिक विरासत के शानदार प्रस्तुति कइलसि.\nबीएमसी चुनाव में 25 सीट से लड़ी जेल में बंद अरुण गवली के पार्टी.\nआंध्र प्रदेश में बियफे का दिने भूकम्प के हल्का झटका लागल बाकिर जानमाल के कवनो नुकसान के खबर नइखे.\nश्रीनगर में गणतंत्र दिवस समारोह शांतिपूर्वक पूरा हो गइल. देशो में कतहीं से कवनो अनहोनी के खबर नइखे.\nगीता पर प्रतिबंध लगावे खातिर अब रूस के ऊपरी अदालत में अपील करे के योजना बनावत बाड़े रूस के सरकारी अभियोजक.\nरूस में अमेरिका के राजदूत माइकल मैकफाल के कहना बा कि रूस में होखे वाला कवनो रैली में अमेरिका शामिल नइखे.\nडावो केमिकल्स के लंदन ओलम्पिक के आयोजक बनावे से नाराज एथिक्स पैनल के कमिश्नर मेरेडिथ एलेक्सजेंडर इस्तीफा दे दिहली.\nईरान विचार करत बा कि यूरोप के तेल बेचो कि ना काहे कि यूरोपी संघ ईरान से तेल आयात पर रोक लगा दिहले बावे.\nरूस में संसदीय चुनाव परिणाम का खिलाफ विपक्ष के रैली के मंजूरी दे दिहल गइल. एह प्रदर्शन में पचास हजार लोग शामिल होखे वाला बा.\nभारत एह खबर के झूठ बतवलसि कि ऊ इरान से तेल खरीदे खातिर सोना में भुगतान करी.\nमशहूर फिल्मकार नागेश कुकनूर के कहना बा कि बॉक्स ऑफिस पर फिल्म के सफलता खातिर बड़का स्टारन के अहमियत समुझला का बावजूद ऊ ओह स्टारन के ना लिहल चाहसु काहे कि नागेश अपना काम से समझौता ना कर सकसु.\n‘एजेंट विनोद’ के पूरा भारतीय हीरो बतवलन बॉलीवुड अभिनेता सैफ अली खान. ऊ एह बाति के नकार दिहलन कि उ पात्र जेम्स बांड से मिलत जुलत बा.\nरणबीर कपूर आ विद्या बालन के अप्सरा अवार्ड समारोह में सर्वश्रेष्ठ अभिनेता आ अभिनेत्री के खिताब मिलल. रणबीर के फिल्म ‘रॉकस्टार’ खातिर विद्या बालन के ‘द डर्टी पिक्चर’ खातिर.\nआस्ट्रेलियन ओपन में स्पेन के राफेल नडाल, रूस के मारिया शारापोवा, बेलारूस के विक्टोरिया एजारेंका एकल मुकाबला का फाइनल में पहुंचले. जबकि सोलह बेर के ग्रैंड स्लैम विजेता स्विट्जरलैंड के रोजर फेडरर हार गइले. पुरुष युगल में भारत के लिएंडर पेस अपना जोड़ीदार राडेक स्टेपानेक का साथ फाइनल में पहुंचे में कामयाब रहले.\nअबू धाबी टेस्ट में अजमल नौ रन का अंतराल पर तीन गो विकेट ले के इंगलैंड का खिलाफ पाकिस्तान के वापसी करवले. इंगलैंड पांच विकेट के नुकसान पर 207 रन बनवलसि दोसरका दिने.\nन्यूयार्क में होखत टूर्नामेंट ऑफ चैम्पियंस के फाइनल में पहुंचली भारत के स्टार स्क्वॉश खिलाड़ी दीपिका पाल्लीकल.\nएडिलेड का मैदान पर विराट कोहली के शानदार शतक का बावजूद भारत के पहिला पारी 272 रन पर समेट दिहलसि आस्ट्रेलिया. एहसे पहिले ऊ सात विकेट का नुकसान पर 604 रन बना के पारी खतम करे के एलान कर दिहले रहुवे जवना का बाद भारत खेले उतरल रहुवे. बाकिर भारत के फालोआन ना खेला के आस्ट्रेलिया आपन दोसरका पारी के शुरूआत कर दिहलसि. भारत के एहू टेस्ट मैच में हारल तय बा आ कुछ लोग के उमेद का बावजूद सचिन तेंदुलकर निराशे कइलन.\nटटका खबर (बुध, 25 जनवरी 2012)\nटटका खबर (शुक, 27 जनवरी 2012)


Banarasi Kachauri and jalebi are excellent when you visit Varanasi definitely eat Bhojpuri Bhojpuri Spl: बनारसी कचउड़ी-जलेबी क जुगलबंदी, जब भी जाईं त जरूर खाईं – News18 Hindi\nBhojpuri Spl: बनारसी कचउड़ी-जलेबी क जुगलबंदी, जब भी जाईं त जरूर खाईं\nबनारस में मिठाई-नाश्ता क कवनों अइसन दुकान न होई, जहां सबेरे कचउड़ी-जलेबी क जुगलबंदी न होत होय. अउर एही जुगलबंदी से बनारस के लोगन के दिन क शुरुआत होला. जुगलबंदी के बीचे तीसरका समान सब्जी भी होला.\nLast Updated : February 17, 2021, 15:38 IST\nकवनो भी स्थान अनोखा तब बनयला, जब उहां क हर चीज चोखा होय. बनारस अइसय एक अनोखा शहर हौ. एकरे पहिले के आलेख में हम बनारस के सुबह क नजारा रहल. एह आलेख में बनारसी कलेवा क स्वाद ल. बनारसी कलेवा या नाश्ता क नाव लेतय आंखी के सामने कड़ाहा में तैरत लाल-लाल करारा कचउड़ी अउर रसभरी जलेबी नाचि उठयला. बनारस में मिठाई-नाश्ता क कवनों अइसन दुकान न होई, जहां सबेरे कचउड़ी-जलेबी क जुगलबंदी न होत होय. अउर एही जुगलबंदी से बनारस के लोगन के दिन क शुरुआत होला. जुगलबंदी के बीचे तीसरका समान सब्जी भी होला. लेकिन सब्जी क गिनती एह के नाते नाहीं होत कि इ कचउड़ी के साथ फ्री मिलयला. त्रिपुरारी के नगरी में मस्त मलंग सबेरे-सबेरे जब इ तीनों तत्व के उदरस्थ कइ लेलन त पूरे दिनभर बदे चैतन्य होइ जालन.\nबनारसी कचउड़ी क मतलब दिल्ली वाली कचउड़ी नाहीं. जेतना दूरी दिल्ली अउर बनारस में हौ, ओहसे कम दूरी दिल्ली वाली कचउड़ी अउर बनारसी कचउड़ी में नाहीं हौ. बनारसी कचउड़ी देखय में पूड़ी लगी, लेकिन उ आपन असली परिचय मुंहे में गइले के बाद देई. जे एक बार बनारसी कचउड़ी क परिचय पाइ जाला, उ जिनगी भर भूलात नाहीं. बनारसी कचउड़ी क रुतबा क अंदाजा एतनय से लगाइल कि नायाब व्यंजन क आकांक्षी, दर्शनाभिलाषी लोग मुंहे से लार टपकावत सबेरे-सबेरे दुकानी के सामने लाइन में लगि जालन. बनारस में सुबह क नाश्ता यानी कचउड़ी-जलेबी. बहुत कम लोग होइहय, जेकरे घरे सबेरे नाश्ता रसोई में बनत होई.\nआखिर इ कचउड़ी हौ का, एकर केमिस्ट्री अउर विकासक्रम का हौ? बनारसी कचउड़ी देखि के तमाम लोग भ्रम में पड़ि जालन. देखय में पूड़ी, अउर नाम कचउड़ी. इ कवन बीज गणित हौ भाई? दरअसल, कचउड़ी शब्द कचपूरिका से पैदा भयल हौ. प्राचीन काल में एकर नाम कचपूरिका रहल, फिर इ बिगड़ि के कचपूरिआ होेइ गयल अउर ओकरे बाद कचउरिआ अउर आज कचैरी, जवने के कचैड़ी या कचउड़ी कहल जाला. संस्कृत में कच क अर्थ बंधन होला. प्राचीन काल में कचउड़ी क अकार गणेश भगवान के चढ़ावय वाला मोदक जइसन रहय. आटा के लोई में ढेर क मसाला भरि के ऊपर से लोई उमेठि देहल जाय. एही के नाते इ कचपूरिका रहल. इ कचपूरिका बनारस में कब बनय शुरू भयल अउर कब इ कचपूरिका से कचउड़ी होइ गयल, एकर कवनों सही जानकारी उपलब्ध नाही हौ. लेकिन बनारस के लोगन क कहना हौ कि इ व्यंजन भगवान शिव अउर पार्बती क लइका भगवान गणेश बदे तइयार कयल गयल रहल. आज इ कचउड़ी के रूप में बनारसी नाश्ता क शान हौ. मोदक भगवान गणेश के आज भी चढ़ाइ जाला.\nजब पूरी दुनिया बेड-टी क इंतजार करयला, बनारसी लोग सबेरे छह-सात बजे तक गरम-गरम कचउड़ी अउर रसभरी जलेबी क कलेवा भिड़ाइ के टंच होइ जालन. भोर में चार बजे ही बनारस क हर गली-महल्ला गरम मसाला के भुनले से निकलय वाली सोंधी सुगंध से गमकि उठयला. सरसों के तेल क बघार अउर पंचफोरन, अदरक क छौंक, आलू-कोहड़ा क तरकारी क झाक, खमीर क खटास अउर गुलाबजल मिलावल शीरा में डूबल-उतिरायल करारी जलेबी क सुगंध भोर होतय बनारस के हवा में स्वाद क जादू जगाइ देला. इ जादू अइसन होला कि सूतल मनई क भी नथुना फड़कि उठयला अउर उ बिस्तर छोड़ि के दतुइन कइके कचउड़ी-जलेबी के लाइन में लगि जाला.\nजलेबी असल में अरबी भाषा क शब्द हौ, अउर एह मिठाई क असली नाम जलाबिया हौ. लेकिन तमाम लोग जलेबी के भारतीय मिठाई मानयलन. जलेबी के भारतीय मूल क मिठाई मानय वाले एके ’जल-वल्लिका’ कहयलन. इहय जल-वल्लिका फारसी अउर अरबी में बदलि के जलाबिया होइ गयल हौ. आज इ जलेबी के नाम से सरनाम हौ. जलेबी देश भर में बनयला, लेकिन बनारस के जलेबी क कवनो सानी नाहीं हौ. एकर अनुभव खइले के बादय होला. बनारस में पुराने जमाने से ही सबेरे क नाश्ता घरे करय क परंपरा नाहीं रहल हौ. इहय कारण हौ कि हर गली, महल्ला, नुक्कड़, चैराहा पर सबेरे-सबेरे मिठाई-नाश्ता के दुकानी पर, ठेला पर कचउड़ी-जलेबी छनत मिलि जाई, अउर साथ में खाए वालन क लाइन भी. इ सिलसिला 11 बजे तक चलयला. ओकरे बाद लौंगलता-समोसा क समय शुरू होइ जाला.\nबनारस में कचउड़ी क केतना रुतबा रहल हौ, एकर अंदाजा एही बाते से लगावल जाइ सकयला कि मेन शहर में पूरी एक गली ही कचउड़ी के नाम पर समर्पित हौ. नाम हौ कचउड़ी गली. कचउड़ी गली कवनो जमाने में बनारसी नाश्ता क केंद्र रहल. हलांकि आज भी पूरी गली में कचउड़ी, मिठाई, नाश्ता क दुकान जीवंत हइन. खास बात इ कि गली क दुकान 24 घंटा खुलल रहयलिन. मनिकनिका घाट पर मुर्दा फूंकय आवय वाले मुर्दहरू दाह संस्कार के बाद कचउड़ी गली आवयलन, अउर इहां चांपि के कचउड़ी, मिठाई भिड़ावयलन. इ दृश्य देखि के अइसन लगयला जइसे बनारसी कचउड़ी मोक्ष क प्रसाद हौ.\nआम कचउड़ी से उलट बनारसी कचउड़ी मैदा के बदले साधारण आटा से बनयला. उरदी के दाली के पिट्ठी में हींग, मसाला मिलाइके आटा के लोई में भरल जाला. लोई के पूड़ी की नाही बेलिके फिर करारा तलल जाला. पहिले इ कचउड़ी देशी घी में तलाय, लेकिन अब जमाना रिफाइन क आइ गयल हौ.\nबनारस में कचउड़ी के साथ सब्जी फ्री में मिलयला. दुबारा, तिबारा मंगले पर भी दुकानदार इंकार न करी, पइसा न मांगी. सब्जी आमतौर पर आलू-कोहड़ा क रहयला, लेकिन मौसम के अनुसार सब्जी क भी रंग बदलि जाला. ठंढी के मौसम में आलू-गोभी अउर पालक-भंटा कचउड़ी क साथ देलन, कभी आलू-चना, या दूसर भी कवनो सब्जी होइ सकयला. लेकिन कचउड़ी के तासीर में कवनो बदलाव न होई. हर मौसम में एक जइसन. बनारस में सबेरे क इ नाश्ता आज भी पत्तल अउर पत्तल के दोना में ही परोसल जाला, स्वाद अउर बढ़ि जाला. पहिले सब्जी-कचउड़ी, फिर जलेबी. कचउड़ी अउर जलेबी क जुगलबंदी ठीक ओइसय हौ, जइसे बर्गर, चिप्स के बाद कोक, पेप्सी. जलेबी-कचउड़ी अब हर जगह बनत हौ, लेकिन बनारस में सुबह-सुबह एकर जेतना स्वागत होला, दूसरे जगह नाहीं. हलांकि आबोहवा बदलले से स्वास्थ्य क समस्या भी बढ़ल जात हौ, अउर बनारस में भी लोगन के घरे में सबेरे के नाश्ता में दलिया, आमलेट घुसपैठ बनउले जात हौ. लेकिन कचउड़ी-जलेबी के बादशाहत के आज भी कवनो खतरा नाहीं हौ, काहे से कि इ बनारसी जीवनशैली क हिस्सा बनि चुकल हौ. (लेखक सरोज कुमार वरिष्ठ पत्रकार हैं.)\nBanaras Bhojpuri Bhojpuri News News in Bhojpuri भोजपुरी भोजपुरी न्यूज वाराणसी


पापा-मम्मी के तालमेल – Hum Bhojpuria\nपापा-मम्मी के तालमेल\nडॉ. कादम्बिनी सिंह\nपापा के आ मम्मी के देख के इहे बुझाला की नाना के चुनाव केतना सही रहे, दुनू लोग एकदम एकही अइसन विचार धारा के, दुनू लोग घर-परिवार के प्रति एकदम समर्पित!\nई बात लखनऊ में ओह घरी के ह जब हमनी के छोट रहीं सन। हम पढ़े गइल रहीं आ छोट भाई घरहीं खेलत रहे। ओह दिन भगवान जी दिनो तनी निमन कइले रहलें, आकाश साफ आ हवा ओतने सिहरावन कि बाउर ना लागे, मोटा मोटी बुझ लीं कि जाड़ केवाड़ी खटकावत रहे आवे खातिर! भाई अंगीठी से तनीये सा दूरिया बइठल रहे, आ मम्मी कुकर ओहि अंगीठी पर भात बने खातिर चढइले रही। अब का जाने का बात भइल रहे कि कुकरवा सिटिये ना देवे,आ भाई त छोट रहे ऊ निर्द्वन्द् होके ओहिजा खेलत रहे, तले अचानक इतना जोर से आवाज भइल कि बुझाइल कि दस गो बंदूक एक सङ्गे छुटली ह सन! हमरा स्कूल ले सुनाइल रहे।\nकुकर त फाट गइल जेतना गरम भात ओमे रहे ऊ छत पर सटल जा के आ भाई के देह में जेतना भाग खुलल रहे, भात से जर गइल! ऊ आवाज से अइसन डेरा गइल कि सहम गइल रहे आ रोवत रहे खूब! मम्मी अकेले रहली। हमरा के स्कूल से बोलवा लेली। पापा के ऑफिस में कइसहूँ सूचना भेजवइली। पापा भागल गइलन। ओतना देर में मम्मी सब भात देह में से छोड़ा देली।\nपापा पहुंच के तुरंत भाई के डॉक्टर किहाँ ले गइलन आ दवाई मिलते राहत मिले लागल भाई के अचरज के बात रहे कि जेतना जरल रहे ओतना फोकचा ना घिंचलस ! दवाई आ माई दुनू के मिलल जुलल असर के ओजह से!\nहम त डेराइल रहीं कि कहीं पापा लापरवाही के इल्जाम मम्मी पर मत लगा देस आ खिसिआस। बाकिर पापा तनिको ना खिसिअइलन मम्मी पर। बल्कि अपना ओरी से इतना भाई के दुलार देलन की हफ्ता भर में ऊ ठीक होखे लागल। मम्मी रोये घबरा के, बाकि पापा के कबो उदास ना देखनी। हो सके कि लइकन के आगे ऊ ना देखावस आपन उदासी!\nमां पापा के आपस के तालमेल आ नेह-स्नेह से घर में फेरू पहिले अइसन माहौल हो गइल। मम्मी से फेर कबो ओइसन चूक ना भइल।\nओकरा बाद अगिला दसहरा के मेला में रावण के जरल देखे खातिर सब लोग गइल। ऊ मेला हमनी के एसे पसंद आवे काहे कि ओजा माटी के खूब खेलवना मिले। ओह दिन मुड़ी हिलावे आली बूढ़ा बूढ़ी किन के ली अइनी सन आ खूब खेलीं सन, बूढ़ा-बूढ़ी के मुड़िया छू छू के। कइयों हाली मम्मी-पापा के ओह लोग से तुलना कइल जाओ कि जब तूं लोग बूढ़ हो जइबs लोग त अइसही हर बतिया पर मूडी हिलावे के परी।\nएही तरे खुसीहाली से हमनी के बड़ कइलस लो। हमनी के पढ़ा-लिखा के काबिल बनवलस लो। हमनी के तीनों भाई बहिन में संस्कार के बीज बोए वाला माँ पापा के अथाह खुसी मिलो।\nई ओही लोग के त्याग, समर्पण आ दीहल संस्कार ह कि हर मोड़ पर सब लोग एकजुट रहेला।\n« स्व. शैलजा कुमारी श्रीवास्तव – एक परिचयकाहे खातिर फादर्स डे आ काहे खातिर मदर्स डे »


ई-कचरा के कूड़ेदान में बदलत भारत – Anjoria\nOn: May 27, 2010\nभारत हर साल आपन साढ़े तीन लाख टन इलेक्ट्रानिक कचरा निकालेला, उपर से विदेश से पचास हजार टन ई कचरा के आयात करेला. एह कचरा के पुनर्चक्रीकरण के नब्बे फीसदी काम असंगठित क्षेत्र में कइल जाला. एह क्षेत्र के संगठित व्यवस्थित करे का जगहा सरकार मसला के महटिया देबेले. अगर कवनो नियम कायदा बनावेले त संगठित उद्योगन खातिर जवना के बड़हन निवेश वाली कंपनी चलावेली सँ आ व्यवस्थित तरीका से एह काम के करे ली सँ. सरकार पहिला बेर एगो कंपनी के ई-कचरा आयात करे के लाइसेंस दिहले बिया. ऊ कंपनी एह कचरा के खुदे पुनर्चक्रीकरण करे का जगहा छोट छोट धंधन के बेच देबेले!\nसेन्टर फार साइंस एण्ड टेक्नोलाजी के पत्रिका डाउन टू अर्थ में एह बारे में एगो बड़हन आ विस्तार से रपट छपल बा जवना में एह तरह के नाजायज धंधा के पर्दाफाश कइल गइल बा. कतना चिंतनीय हालात में ई कचरा के पुनर्चक्रीकरण के काम हो रहल बा आ ओकरा से होखे वाला प्रदूषणो का बारे में विस्तार से जानकारी दिहल गइल बा.\nएह रपट का मुताबिक दिल्ली के सीलमपुर से ले के यूपी के मुरादाबाद ले ई कचरा के काम करे वाला असंगठित धंधा पसरल बा. सरकार एह गलतफहमी में बिया कि ऊ अपना नयका कानून से एह क्षेत्र के नियमित कर पाई जवना में खाली रजिस्टर्ड कंपनियन के एह काम के अनुमति दिहल गइल बा.\nरपट का मुताबिक साल २००७ में भारत में ३,३०,००० टन कचरा पैदा भइल जवन कि करीब एगारह करोड़ लैपटाप के बराबर बा. एह कचरा के दस फीसदी हिस्सा के पुनर्चक्रीकरण कइल गइल जबकि बाकी के फेर से सजा सँवार के बेच दिहल गइल आ कमाई कर लिहल गइल. व्यवस्थित कचरा उद्योग एकरा पर देखावे खातिर हाय तौबा मचावेला बाकिर भितरखाने ऊ खुदे एह धंधा के पनपा रहल बा. सरकार उपहार में कंप्यूटर के आयात पर रोक लगा दिहलस बाकिर मेटल स्क्रैप आ सेकण्ड हैन्ड इलेक्ट्रानिक उपकरणन के आयात खुला छोड़ दिहल गइल बा.\nविकसित देश भारत आ दोसर विकासशील बा अविकसित देशन के कचरापेटी का रुप में इस्तेमाल कर रहल बाड़न सँ. यूरोपियन यूनियन का साथ होखेवाला एगो फ्री ट्रेड समझौता में कहल गइल बा कि पुरान सामान के उपयोग में आ चुकल भा फेर से उत्पादित सामान शामिल रही आ एह पर कवनो तरह के प्रतिबन्ध ना लगावल जाई! एह तरह का समझौतन से देश में आवे वाला ई कचरा में भारी बढ़ोतरी हो जाई.\nसीएसई के सुनीता नारायन के कहनाम बा कि भारत या त अपना के कचरा पेटी मान लेव जवना में दुनिया आपन कचरा फेंकत जाव भा अइसन इन्तजाम करे कि खाली सुरक्षित आ पुनर्चक्री करे लायक सामाने आयात हो सके.\nफैसला सरकार का हाथ में, भुगतल जनता का हाथ में.\n(सीएसई का न्यूजलेटर का आधार पर.)\nPrevious Post: Monalisa does an Item Dance in Mrityunjay\nNext Post: टटका खबर, बियफे, २७ मई


Bhojpuri Special: भारत घाहिल बा तs का ! जोश हाई बा, ब्रिस्बेन के रेकौड धइले रह जाई\nगाबा के मैदान पर टीम इंडिया के रिकॉर्ड भले ही खराब बा, लेकिन जोश हाई बा.\nआस्ट्रेलिया, ब्रिस्बेन के गाबा मैदान (Gabba Stadium, Australia) पs 55 टेस्ट मैच खेलले बा जेकरा में 33 में जीत मिलल बा। एकरा अलावे 13 मैच ड्रा, एक टाई अउर 8 में हार मिलल बा।\nLast Updated: January 14, 2021, 6:11 PM IST\nआस्ट्रेलिया के धाकड़ स्पिनर नाथन लियोन के कहनाम बा, गाबा के मौदान पs आस्ट्रेलिया के बहुत शानदार रेकौड बा। लेकिन ई रेकौड होखे से आस्ट्रेलिया बेफिकिर ना बइठ सकेला। अतीत में आस्ट्रेलिया निमन खेलले बा लेकिन अब स्थिति बदल गइल बा। भारत के खेलाड़ी जवन हिम्मत अउर जोश से खेल रहल बाड़े ओकरा से आस्ट्रेलिया के चिंता बढ़ गइल बा। एह घरी भारत के कवनो खेलाड़ी के कमजोर ना आंकल जा सकेला। केहू सोचले रहे कि कुल्लम 12 टेस्ट मैच खेले वला हनुमा बिहारी सिडनी के पिच पs चार घंटा से अधिका बैटिंग करिहें। केहू सोचले रहे कि केहुनी टूटला के बादो रिषभ पंत 97 रन बना दिहें। केहू सोचले रहे कि बौलर होखला के बादो अश्विन 42 ओभर टिक जइहें। लेकिन जनवन ना सोचल गइल उहे भइल। अइसना में रेकौड के बात कइला के कवनो मतलब नइखे। भारत के खेल अभी बहुत आला दरजा के बा।\nरेकौड का करी, जोश हाई बा\nआस्ट्रेलिया, ब्रिस्बेन के गाबा मैदान पs 55 टेस्ट मैच खेलले बा जेकरा में 33 में जीत मिलल बा। एकरा अलावे 13 मैच ड्रा, एक टाई अउर 8 में हार मिलल बा। जब कि भारत गाबा में अबहीं ले6टेस्ट मैच खेलले बा जेकरा में पांच हार गइल बा। एक टेस्ट ड्रा रहे। जवन टीम (आस्ट्रेलिया) के एक मैदान पs अतना तागड़ा रेकौड होखे ओकर जोश के अंदाजा लगावल जा सकेला। लेकिन अबहीं भारतीय टीम के जवन मनोबल बा ओकरा आंगा कइसनो रेकौड के कवनो भैलू नइखे। घायल शेर पहिल से अधिका खतरनाक होखेला। जिद अउर जुनून अइसन बा कि भारत के साधारण खेलाड़ी भी आस्ट्रेलिया के दांत खांटा कइले बाड़े। भारत के क्रिकेटर अभी मतवाला हाथी अइसन झूम रहल बाड़े। के रउंदा जाई, कवनो ठेकाना नइखे।\nनरभस बा आस्ट्रेलिया\nभारत के झनकदार खेल देख के आस्ट्रेलिया नरभस हो गइल बा। ओकर तेज गेंदबाजी के बहुते भौकाल रहे। 140-150 किलोमीटर प्रति घंटा के रफ्तार से गेंदा फेंके वला एंडरसन कमिंस अउर मिचेल स्टार्क के बड़ा रुतबा रहे। आस्ट्रेलिया के पिच सबसे तेज मानल जाला। सिडनी के तेज पिच पs सब धुरंधर लाग गइले तबहुओं भारत के 131 ओभर में ऑल आउट ना कर पइले। सब नाम-धाम धरल के धरल रह गइल। फास्ट बौलरन के नाकामी से आस्ट्रेलिया नरभसा गइल बा। एही से ओकर ब्रिस्बेन में चिंता बढ़ गइल बा। एकरा अलावे आस्ट्रेलिया के सलामी बल्लेबाजी भी बड़का समस्या बनल बा। वार्नर पूरा फिट नइखन लेकिन तबहुओं उनका खेलावल जा रहल बा। वार्नर अपना नाम के मोताबिक खेल देखावे में फेल बाड़े। बौटिंग के टोटल लोड स्मिथ अउर लाबुशाने के माथे बा। सिडनी में एक समय आस्ट्रेलिया के स्कोर2विकेट पs 200 रन लेकिन अचके में 338 पs ऑल आउट हो गइल। अगर चउथा टेस्ट में स्मिथ, लाबुशाने के बिकेट जल्दी मिल जाई तs भरत के राह आसान हो जाई। ब्रिस्बेन के आंकड़ा जरूर आस्ट्रेलिया के पक्ष में बा लेकिन टीम के मौजूदा हौसला डाउन बा। आस्ट्रेलिया के इहे गिरल मनोबल भारत खातिर कोरामिन साबित होई।\nभारत खातिर गेंदबाजी में चिंता\nजे मैदान में लड़ी-भिड़ी ऊ घाहिल होइबे करी। भारत के मैच जिताऊ गेंदबाज एक-एक कर के घाहिल भइल जात बाड़े। शमी, जडेजा, उमेश के बाद अब बुमराह भी चोटिल हो गइल बाड़े। ई खेल के हिस्सा हs। एह से ई समस्या पs अधिक माथा खपावला से कवनो फैदा नइखे। अब आगा के सोचे के चाहीं। अब भारत के तेज गेंदबाजी में के-के शामिल होई ? क्रिकेट के जानकार लोगन के कहनाम बा कि मोहम्मद सिराज के साथे नवदीप सैनी अउर शार्दुल ठाकुर के राखे के चाहीं। नटराजन बायां हाथ के तेज गेंदबाज जरूर हवन लेकिन लेकिन ऊ आपन कमाल अभी तक सफेद गेंदा (आइपीएल) में ही देखवले बाड़न। टेस्ट मैच के लाल गेंदा के स्विंग अउर बाउंस के कंट्रोल करे के उनका अभी अनुभव निइखे। काहे कि नटराजन के टेस्ट खेले के मौका नइखे मिलल।\nटीम में चार गेंदबाज होखस कि पांच?\nअगर भारत पांच गेंदबाज के साथे मैदान पs उतरे के सोचे तब नटराजन के भी मौका मिल सकेला। अब सिराज, सैनी अउर ठाकुर बहुत बड़ जबाबदेही बा। सिराज दू टेस्ट, सैनी एक टेस्ट अउर ठाकुर एक टेस्ट खेलले बाड़े। अनुभव कम बा एह से भारत के नवका फास्ट बौलर लोगन के पूरा दमखम से खेले के पड़ी। अगर अश्विन खेलहीं तब तs ठीके बा लेकिन अगर ना खेलले तs कुलदीप यादव के मौका मिल सकेला। हनुमा बिहारी के जगह मयंक अग्रवाल खेले वला रहन लेकिन चोटिल हो गइले। अइसना में रिषभ पंत के बल्लेबाज के रूप में शामिल कइल जा सकेला। रिद्धिमान साह विकेटकीपर हो सकेले।\nट्राफी के हकदारी खातिर भारत के ड्रा के जरूरत\nअबहीं सीरीज 1-1 से बराबर बा। जे चउथा टेस्ट जीती सीरीज ओकरे नाम होखी। अगर भारत ब्रिस्बेन टेस्ट ड्रा भी कर देता तs बॉर्डर-गावस्कर ट्रॉफी भारते भीरी रही। एह से भारत के मनोवैज्ञानिक बढ़त हासिल बा। आस्ट्रेलिया में खेले के बाद भी ट्राफी भरत भीरी रहे तs ई बहुत बड़ बात बा। भारत के सुरक्षित राखे के जबाबदेही बल्लेबाज लोगन पs बा। अइसन बैटिंग कइल जरूरी बा जवना से कि स्कोर तीन सौ-चार सौ के बीच बन सके। रोहित शर्मा के आवे से टीम के हौसला बढ़ल बा। पुजारा के फारम भी लौट आइल बा। रहाणे के एक बेर फेन कप्तानी पारी खेले के पड़ी। अगर भारत के बैटिंग जम गइल तs ऊ ब्रिस्बेन में भी गदर काट सकेला। भारत के बैटिंग कोच विक्रम राठौर कहले बाड़े, हमनी के ब्रिस्बेन के बाउंसी बिकेट पs खेले के आच्छा अभ्यास कइले बानी जा। उमेद बा कि भारत के बैटिंग ठीक रही।\n(अशोक कुमार शर्मा जी वरिष्ठ स्तंभकार हईं)\nBhojpuri Special: बातचीत से ही होखे के चाहीं किसान आंदोलन के फैसला


भोजपुरिया डॉन जे सभकर औकात बता दे – Anjoria\nभोजपुरिया डॉन जे सभकर औकात बता दे\nजून 30, 2010 भोजपुरी फिल्म, मनोज तिवारी\nमहाराष्ट्र में हाल के उत्तर भारतीय बनाम मराठी मुद्दा पर आधारित फिल्म भोजपुरिया डॉन में मनोज तिवारी एगो अइसन भोजपुरिया एंग्री यंग मैन के भूमिका में बाड़न जे उत्तर भारतीयन पर हमला करे वालन के मुँहतोड़ जवाब देत बा.\nनिर्माता राकेश कोहली के एह फिल्म के रवि सिन्हा निर्देशित कइले बाड़े जे खुद बिहारे के हउवन. फिल्म में मनोज तिवारी उत्तर भारतीय फेरी वालन के मसीहा बनके उभरत बाड़न आ देखा देत बाड़न कि अगर उत्तर भारतीय अपना पर आ जाव त निमना निमना के ओकर औकात बता दीहि. भोजपुरिया डॉन में मनोज तिवारी के नायिका बाड़ी मोनालिसा. फिल्म में तीन गो अउरी नायिका आपन जलवा देखवले बाड़ी. जानकार बतावत बाड़े कि एह फिल्म के नायक के चुनौतीपूर्ण भूमिका करे से भोजपुरी के कई गो दिग्गज स्टार मना कर दिहले आ आखिर में एह भूमिका के जीवन्त कर देखावे के बीड़ा उठवले मनोज तिवारी जिनका के देख के हर उत्तर भारतीय का मन में एंग्री यंग मैन के प्रेरणा मिली.\nभोजपुरिया डॉन बिहार में २५ जुलाई के प्रदर्शित होखे जा रहल बा. फिल्म देख के हर उत्तर भारतीय अपना पर गर्व महसूस करी, ई मनोज तिवारी के कहना बा.\nभोजपुरी सिनेमा के नया चेहरा राजीव दिनकर


पर्यावरण - विकिपीडिया\nअन्य अर्थ खातिर, प्रकृति अउरी प्राकृतिक पर्यावरण देखल जाय।\nपर्यावरण (अंगरेजी: Environment) कौनो जीवधारी के चारों ओर पावल जाये वाली सगरी जैविक आ अजैविक चीजन क एकट्ठा रूप हउवे जेवना से ओ जीवधारी के जीवन परभावित होला।\nपर्यावरण में सगरी प्राकृतिक आ मनुष्य क बनवाल चीज भी आ जाला; सगरी जिंदा जीव-जंतु से लेके बेजान चीज ले, सभ कुछ आ जाला। एही से पर्यावरण में दू तरह क चीज गिनावल जाला: "जैविक संघटक" - सगरी जिंदा जीव-जंतु, पेड़-पौधा, बैक्टीरिया आ कीड़ा-मकोड़ा सभ; आ "अजैविक संघटक" - सगरी बेजान भौतिक आ रासायनिक चीज, जइसे पहाड़, मैदान, माटी, हवा, पानी इत्यादि।\nप्राकृतिक पर्यावरण क मतलब होला अइसन कुल चीज जेवन प्रकृति में अपने आप मिलेलीं आ मनुष्य द्वारा ना बनावल हईं। एगो अउरी अर्थ में ओइसन सारा जगहन की पर्यावरण के प्राकृतिक पर्यावरण कहल जाला जहाँ मनुष्य क बहुत कम हस्तछेप भइल होखे। प्राकृतिक पर्यावरण की अंग की रूप में कौनो जगह क जमीनी रचना, जलवायु, नदी, झील, प्राकृतिक बनस्पति, जीव-जंतु आ इन्हन से जुडल सभ तरह क क्रिया के अध्ययन होला। प्राकृतिक पर्यावरण की बिपरीत बनावटी पर्यावरण एगो अइसन पर्यावरण होला जेवना क रचना आदमी अपनी हिसाब से करेला। बनावटी पर्यावरण में उहे क्रिया-प्रक्रिया होले जेवन प्राकृतिक पर्यावरण में होले लेकिन ई आदमी द्वारा बहुत ढेर नियन्त्रित आ परभावित होले।\nपर्यावरण अवनयन क मतलब होला पर्यावरण की गुणवत्ता में कमी। एही क एगो प्रकार हवे प्रदूषण जेवना में प्राकृतिक पर्यावरण में कौनो अइसन चीज क प्रवेश मनुष्य की काम द्वारा होला जेवना से प्राकृतिक पर्यावरण क ब्यवस्था गड़बड़ा जाला आ एकरी गुणवत्ता में कमी होला। हवा, पानी अउरी माटी में मनुष्य द्वारा फईलावल गंदगी से होखे वाला प्रदूषण अइसने एगो घटना बा।\nपर्यावरण क पढ़ाई करे वाला बिज्ञान के पर्यावरण बिज्ञान कहल जाला। एकरी आलावा भूगोल में एकर जनरल अध्ययन भी होला आ पर्यावरण भूगोल नाँव के शाखा में भी होला।\n2 प्राकृतिक पर्यावरण\n3 आदमी आ पर्यावरण\n3.1 पर्यावरण बिज्ञान\n4 पर्यावरणीय मुद्दा आ समस्या\n4.2 जलवायु बदलाव\n5 पर्यावरण दर्शन\n8 पर्यावरण दिवस\nदुनिया के अलग-अलग इलाका में अलग-अलग तरह के बायोम पावल जाला\nमुख्य लेख सब: इकोलॉजी अउर इकोसिस्टम\nइकोलॉजी में जीव सभ आ उनहन के पर्यावरण के बीच क्रिया-प्रतिक्रिया क अध्ययन आ बैज्ञानिक बिस्लेषण कइल जाला। ए बिज्ञान के पर्यावरणीय-जीव बिग्यान भी कहल जाला। मुख्य रूप से इ बिग्यान कौनो आस्थान की पर्यावरण के एगो सिस्टम मान के ओकर अध्ययन करे ला।\nसिस्टम चाहे तंत्र क मतलब होला अइसन इकाई जेवना क सगरी हिस्सा एक-दुसरा से जुडल होखे आ आपस में क्रिया-प्रतिक्रिया करत होखे आ एही वजह से ऊ सिस्टम कई टुकड़न से मिल के बनला की बावजूद एगो सिंगल इकाई की रूप में ब्यवहार करत होखे।\nए नजरिया से देखल जाय त हमनी की पृथ्वी क पर्यावरणो एगो बहुत बड़हन सिस्टम के रूप में काम करेला। पर्यावरण क रचना कई चीज से मिल के भइल बा जिनहन के एकर अंग (पार्ट भा एलिमेंट) कहल जा सकेला आ तबो पर ई अलग-अलग अंग कौनों न कौनो क्रिया-प्रक्रिया द्वारा एक दुसरा से जुड़ के पुरा पर्यावरण के एगो सिंगल ज़िंदा इकाई की रूप में काम करे लायक बनावेला। एही से पर्यावरण के एगो पारिस्थितिक तंत्र कहल जाला। एकरे बाद दुसरा स्तर पर दुनिया के अलग-अलग इलाका में अलग-अलग किसिम के पर्यावरण दसा के कारण अलग तरह के बायोम पावल जालें। या फिर अउरी छोट स्तर पर भी पृथ्वी के कौनों हिस्सा के इकोसिस्टम मान के ओकर अध्ययन आ बिस्लेषण कइल जा सके ला।\nप्राकृतिक पर्यावरण[संपादन करीं]\nनुब्रा घाटी के एगो दृश्य, प्राकृतिक पर्यावरण अब ओही जगह कुछ हद तक बचल बा जे मानव बस्ती से बहुत दूर होखें।\nमुख्य लेख: प्राकृतिक पर्यावरण\nप्राकृतिक पर्यावरण प्रकृति में अपने आप, यानि प्राकृतिक रूप से पावल जाए वाली सगरी जिंदा आ बेजान चीजन के एकट्ठा रूप हवे। अइसन प्राकृतिक दसा जेह में आदमी क हस्तक्षेप बहुत कम भइल होखे। पूरा ब्रह्मांड प्राकृतिक बा, बाकी ई शब्द अकसर पृथ्वी खातिर इस्तमाल कइल जाला, या पृथ्वी के कौनों खास इलाका खातिर। एह तरह के पर्यावरण में पृथ्वी पर पावल जाए वाली सगरी जीव सभ के प्रजाति, चट्टान, जलवायु, मौसम आ अन्य प्राकृतिक संसाधन सभ के शामिल कइल जाला जेकरा से मनुष्य के जीवन संभव बा आ जवना पर मनुष्य के सगरी वर्तमान आर्थिक गतिबिधि सभ मूल रूप से निर्भर बा। प्राकृतिक पर्यावरण के बिपरीत, मनुष्य के बनावल पर्यावरण बा। पृथ्वी के बहुत सारा इलाका में मनुष्य अपना गतिबिधि से मूल प्राकृतिक दसा सभ के एतना बदल दिहले बा, जइसे कि खेती खातिर या शहर बसावे खातिर, कि अब उहाँ के प्राकृतिक पर्यावरण बदल के मनुष्य-निर्मित पर्यावरण बन गइल बाटे। इहाँ तक कि बहुत मामूली बुझाए वाला बदलाव, जइसे कौनों रेगिस्तानी इलाका में माटी के देवाल आ छान छप्पर डाल के घर बना लिहल भी आसपास के पर्यावरण के आर्टिफिशियल पर्यावरण में बदल देला, ऊ प्राकृतिक ना रहि जाला। हालाँकि, बहुत सारा जियाजंतु आपन घर बनावे लें आ बहुत बड़ आकार के रचना भी क देलें, उनहन के कइल बदलाव प्राकृतिक पर्यावरण के हिस्सा मानल जाला।\nवास्तव में पूर्ण रूप से प्राकृतिक पर्यावरण पृथ्वी पर साइदे कहीं मिले, आ कौनों भी जगह के प्राकृतिकता 100% प्राकृतिक से 0% प्राकृतिक के बीच कहीं होला। वास्तव में प्राकृतिक पर्यावरण के चीजन के एह तरीका से देखल जा सके ला कि इनहन के प्राकृतिकता मनुष्य के कामकाज के परभाव से केतना सुरक्षित बा। कुछ लोग के कहनाम इहो बा कि जब मनुष्य के काम से पूरा पृथ्वी के जलवायु सिस्टम आ हवा के बनावट में बदलाव हो रहल बा, पृथ्वी के कौनों हिस्सा आज अइसन नइखे बचल जवना के सही अरथ में प्राकृतिक कहल जा सके।\nपृथ्वी बिज्ञान आ भौतिक भूगोल जइसन बिसय जे मुख्य रूप से एह तरह के पर्यावरण के अध्ययन करे लें, प्राकृतिक पर्यावरण के चार हिस्सा में बाँटे लें: थलमंडल, वायुमंडल, जलमंडल आ जीमंडल। कुछ बिद्वान लोग हिममंडल (क्रायोस्फीयर, बर्फ वाला हिस्सा) आ मृदामंडल (पेडोस्फीयर, माटी वाला हिस्सा) के अलग से गिने लें आ पृथ्वी के छह गो मंडल में बाँटे लें।\nआदमी आ पर्यावरण[संपादन करीं]\nपार्क में चीखुर के छोहारा खियावत आदमी - जीव जंतु की प्राकृतिक रहन-सहन में आदमी की वजह से कई तरह क बदलाव भइल बा\nमुख्य लेख: पर्यावरण पर मनुष्य के परभाव\nजइसे पृथिवी पर हर जीव-जंतु अपनी पर्यावरण की संघे क्रिया-प्रतिक्रिया (अन्तर्क्रिया) करेला ओइसहीं मनुष्यो अपनी पर्यावरण की संघे अन्तर्क्रिया करेला। मनुष्य आ ओकरी पर्यावरण की बीच की संबंध क अध्ययन दू तरह से कइल जाला इतिहासी रूप से, मने कि 'समय की साथ बदलाव'; आ भूगोलीय रूप से, मने कि अस्थान की संघे बदलाव।\nइतिहास देखल जाय त ई पता चलि की मानव क आपनी पर्यावरण की संघे कई तरह का संबंध रहि चुकल बा। पहिले मनुष्य अउरी जीव जंतु की तरे हर तरह से पर्यावरण पर निर्भर रहे आ पर्यावरण की क्रिया से मनुष्य क जीवन नियंत्रित होखे। आज मानव समाज पर्यावरण में बहुत भारी बदलाव क सकत बा आ क इले बा।आज मानव समाज की लगे एतना घातक परमाणु बम आ हाइड्रोजन बम बा कि ऊ पुरा पृथ्वी क (मने सगरी पर्यावरण क) बिनास करे में सक्षम बा। ई पूरा बिकास कइसे भइल एकर अध्ययन बहुत रोचक आ ज्ञान देवे वाला विषय हो सकेला।\nभूगोल की हिसाब से देखल जाय त अलग-अलग जगह पर मानव समाज का ओकरी पर्यावरण की संघे अलग तरह क संबंध मिली। मनुष्य आ पर्यावरण की बिचा में होखे वाला क्रिया-प्रतिक्रिया आ ओकर परभाव कइसे एक जगह से दूसरी जगह बदलत जाला एकर अध्ययन भूगोल में कइल जाला।\nपर्यावरण बिज्ञान[संपादन करीं]\nमुख्य लेख: पर्यावरण बिज्ञान\nपर्यावरण बिज्ञान, चाहे पर्यावरणी बिज्ञान, एगो नया जमाना क बिज्ञान हवे जेवना में पर्यावरण कइसे काम करे ला, मनुष्य आ पर्यावरण के संबंध का बा, आ पर्यावरण के मनुष्य कइसे नुकसान पहुँचावत बा आ एकर कइसे मैनेजमेंट कइल जा सकेला, एही कुल क अध्ययन कइल जाला।\nपर्यावरणीय मुद्दा आ समस्या[संपादन करीं]\nमुख्य लेख: पर्यावरणी मुद्दा\nपर्यावरणी मुद्दा या पर्यावरणी समस्या, पर्यावरण पर मनुष्य के नोकसानदेह परभाव हवे। बहुत लंबा समय से ई चिंता के बिसय रहल बाड़ें, बाकी अभिन ले इनहन के सुलझाव पूरा तरीका से ना हो पवले बा।\nएकर पूरक बिचार हवे पर्यावरण संरक्षण, मने कि पर्यावरण के सुरक्षा, में अइसन काम के शामिल कइल जाला जे ब्याक्तिगत, संस्थागत भा सरकारी या अंतरराष्ट्रीय स्तर पर प्राकृतिक पर्यावरण के दसा के मनुष्य के परभाव से सुरक्षा देवे खाती कइल जा रहल बाने; चाहे पर्यावरण के लाभ खातिर भा मनुष्य के फायदा खाती। पर्यावरणवाद, एक तरह के सामाजिक आ पर्यावरणी आंदोलन हवे जवना के तहत पर्यावरणी मुद्दा सभ के साथ निपटे बदे जागरुकता, शिक्षा आ सामाजिक सक्रियता बढ़ावे खातिर काम कइल जाला।\nमुख्य लेख: प्रदूषण\nप्रदूषण जब कौनो तरह के हानिकारक तत्व प्रकृति में पावल जाये वाला हवा, पानी चाहे माटी जैसन उपयोगी चीजन में मिल के ओके गंदा कर देला आ ओके आदमी के उपयोग लायक ना रहे देला त एही के प्रदूषण कहल जाला। एकर सीधा बुरा असर आदमी आ सगरी जीव-जंतु पेड़-पौधा पर पड़ेला। जवन नुक्सानदेह पदार्थ की मिलला से प्रदूषण होला, माने कि जवन पदार्थ प्रदूषण के कारण होला, ओके प्रदूषक कहल जाला।\nप्रदूषण के एइसन घटना अपने-आप प्राकृतिक रूप से भी हो सकेला आ एह में आदमी के भी हाथ हो सकेला। आदमी द्वारा होखे वाला प्रदूषण में जबसे आदमी बिज्ञान आ तकनीक में आगे बढल बा तबे से ढेर इजाफा भइल बा। एक परकार से आदमी खुदे अपनी पर्यावरण में नुकसानदेह पदार्थन के पहुँचा के प्रदूषण फइला रहल बा जेवना से पर्यावरण आ प्रकृति में नुकसानदेह परिवर्तन देखेके मिलत बा।\nनदी की पानी में शहरी नाला अउरी फैक्टरी के जहरीला पानी मिलले से नदी के पानी पिए लायेक ना रहि जाला। अगर एइसन जहरीला पदार्थन के बहुत अधिक मात्रा पानी में मिल जाला त ऊ पानी नहाये लायक भी ना रहि जाला आ ओ में रहे वाला जीव-जंतु भी मरे लागेलन आ ऊ पानी गाय-गोरू के भी पिए लायक ना बचेला। नदी, ताल, तलही आ झील में ए तरह क प्रदूषण जल प्रदूषण कहल जाला।\nएही तरह से हवा प्रदूषण, शोर प्रदूषण, माटी प्रदूषण, ठोस-कचड़ा प्रदूषण, प्रकाश प्रदूषण आदि कई परकार के प्रदूषण आजकाल पूरा विश्व खातिर समस्या बनल बा।\nजलवायु बदलाव[संपादन करीं]\nजलवायु बदलाव के कारन खतरा में बाड़ें ध्रुवीय भालू।\nमुख्य लेख सब: जलवायु बदलाव अउर बैस्विक गरमाव\nजलवायु बदलाव भा जलवायु परिवर्तन (Climate change), पृथ्वी के जलवायु में लंबा समय के दौरान होखे वाला बदलाव हवे। खासतौर पर वर्तमान समय में मनुष्य के क्रियाकलाप से भूमंडलीय तापन के कारन जलवायु में होखे वाला परिवर्तन एगो प्रमुख चर्चा के बिसय बाटे आ कुछ लोग के हिसाब से निकट भबिस्य में पृथ्वी आ मानवता खातिर एगो खतरा बाटे।\nबैस्विक गरमाव आ एकरे कारण जलवायु में बदलाव पछिला लगभग एक सदी के समय में धरती के जलवायु सिस्टम में औसत तापमान के बढ़ती आ एकरा से जुड़ल परभाव सभ खातिर इस्तेमाल होखे वाला शब्दावली हवे। कई तरह के बैज्ञानिक सबूत ई देखा रहल बाने कि जलवायु सिस्टम गरम हो रहल बाटे।\nपर्यावरण दर्शन[संपादन करीं]\nमुख्य लेख: पर्यावरण दर्शन\nपर्यावरण दर्शन दर्शनशास्त्र के शाखा हवे जे एह बात पर विचार करे ले की आदमी क अपनी पर्यावरण की बारे में का सोच आ बिचार बा, लोग आपनी पर्यावरण की बारे में कइसे सोचेला। पर्यावरण दर्शन ए बारे में चिंतन करे ला कि पर्यावरण के मनुष्य की संदर्भ में कइसे देखल जात बा आ मनुष्य अपना के पर्यावरण की संदर्भ में कइसे देखत बा।\nआसन भाषा में कहल जाय त ई ए बात क अध्ययन करे ला की हमनी क अपनी पर्यावरण की बारे में का सोचत बाड़ीं आ हमहन क अपनी पर्यावरण की बारे में जेवन सोच बा ऊ केतना ठीक बा आ केतना गलत बा। पर्यावरण दर्शन क कुछ मुख्य सवाल नीचे दिहल गइल चीजन से संबधित बा:\nपर्यावरण आ प्रकृति के कइसे परिभाषा दिहल जाय?\nपर्यावरण क मूल्यांकन कइसे होखे?\nपर्यावरण आ पशु-पक्षी की बारे में नैतिक बिचार का होखे के चाही?\nलुप्त होखे की खतरा वाली प्रजातिन की बार में राय?\nपर्यावरण वाद आ डीप इकोलाजी?\nपर्यावरण क सुंदरता आ एकर सुंदरताशास्त्र?\nपर्यावरण के फिर से वापस प्राकृतिक रूप में अस्थापना, आ\nभविष्य की पीढ़ी क पर्यावरण कइसन होखे के चाही?\nपर्यावरण संरक्षण के बिबिध आयाम बा; कई जगह तेजी से बन-नास के बाद बृक्षारोपण पर्यावरण के सहेजे खातिर मुहीम के रूप में चलावल जा रहल बा।\nमुख्य लेख: पर्यावरण प्रबंधन\nपर्यावरण प्रबंधन क अर्थ होला अइसन सारा चीज क मैनेजमेंट जेवना से पर्यावरण पर परभाव पड़त होखे। एकर मतलब पर्यावरण की प्रबंधन से नाहीं बलुक पर्यावरण के प्रभावित करे वाला चीजन की मैनेजमेंट से बा।\nमुख्य लेख: पर्यावरण नीति\nपर्यावरण नीति या पालिसी पर्यावरण की सुरक्षा आ एके प्रभावित करे वाला चीजन की बारे में योजना बनावे खातिर आधार देला। पर्यावरण नीति कौनों भी संस्था (जेह में कौनों राष्ट्र के सरकार से ले के कौनों प्राइवेट कंपनी ले सामिल बा) के द्वारा घोषित, ओह संस्था के पर्यावरण के बारे में सोच, बिचार, उद्देश्य इत्यादि के जाहिर करे वाला चीज हवे आ ई एह बात के वक्तव्य भा साफ-साफ कथन होला कि संस्था के पर्यावरणी मुद्दा सभ पर का पोजीशन बा आ पर्यावरण के मामिला में ऊ कवना किसिम के नैतिक भाव रखत बा, साथे-साथ पर्यावरण के सुरक्षा खातिर बनावल कानून आ रेगुलेशन सभ के ऊ संस्था कवना तरीका से पालन करी आ एकरे खातिर केतना तत्पर बाटे।\nमुख्य लेख: पर्यावरण कानून\nपर्यावरण कानून में ऊ सगरी अंतर्राष्ट्रीय संधि, समझौता आ कौनों देस में बनावल कानून आ जालें जेवन पर्यावरण की रक्षा खातिर बनावल गइल होखें। एकर मेन मकसद होला आदमी की क्रियाकलाप से प्राकृतिक पर्यावरण के होखे वाला नोकसान के रोकल आ पर्यावरण क टिकाऊपन बचावल।\nमुख्य लेख: पर्यावरणवाद\nपर्यावरणवाद एक तरह के दर्शन, बिचारधारा आ सामाजिक आंदोलन ह जे पर्यावरण के सुरक्षा खातिर आ एकर मूल रूप बचावे खातिर बा। ई एक तरह के सामाजिक आ पर्यावरणी आंदोलन हवे जवना के तहत पर्यावरणी मुद्दा सभ के साथ निपटे बदे जागरुकता, शिक्षा आ सामाजिक सक्रियता बढ़ावे खातिर काम कइल जाला।\nपर्यावरण दिवस[संपादन करीं]\nमुख्य लेख: बिस्व पर्यावरण दिवस\nयूनाइटेड नेशंस के द्वारा घोषित बिस्व पर्यावरण दिवस हर साल5जून के मनावल जाला। ई यूनाइटेड नेशंस के द्वारा दुनिया भर में हमनी के प्राकृतिक पर्यावरण के रक्षा सुरक्षा खातिर जागरूकता ले आवे खातिर मनावल जाला। पहिली बेर ई 1974 में मनावल गइल आ आज 143 से ज्यादा देसन में हर साल मनावल जा रहल बाटे। हर साल एकरा खातिर एक ठो थीम चुनल जाले। दुनिया भर के सरकारी, गैर-सरकारी संस्थान आ इस्कूल कॉलेज में ई दिवस मनावल जाला।\nपर्यावरण पर मनुष्य के परभाव\nजलवायु बदलाव आ बैस्विक गरमाव\n↑ सुरेश लाल श्रीवास्तव प्रतियोगिता दर्पण, मार्च, 2009 पृष्ठ 1423\n↑ मधु अस्थाना, पर्यावरण एक संक्षिप्त अध्ययन\n↑ सुरेश लाल श्रीवास्तव प्रतियोगिता दर्पण, मार्च, 2009\n↑ मधु अस्थानापर्यावरण एक संक्षिप्त अध्ययन\n↑ Frances Harris (8 February 2012). Global Environmental Issues. John Wiley & Sons. पप. 15–. ISBN 978-1-119-95208-4.\n↑ Belshaw, Christopher (2001). Environmental Philosophy. Chesham: Acumen. ISBN 1-902683-21-8.\n"https://bh.wikipedia.org/w/index.php?title=पर्यावरण&oldid=710970" से लिहल गइल\nएह पन्ना पर आखिरी बेर संपादन 25 फरवरी 2022 के 15:08 बजे भइल रहल।


सीमा सिंह सोनपुर मेला में डांस कइली – Anjoria\nसीमा सिंह सोनपुर मेला में डांस कइली\nसिनेमा भोजपुरी के डांसिंग क्वीन सीमा सिंह पिछला दिने बिहार के चर्चित सोनपुर मेला में आयटम नम्बर कइली. बिहार के सोनपुर मेला दुनिया भर में मशहूर ह आ एके देखे ला लोग दूर-दूर से आवेला. एही विश्व प्रसिद्ध मेला में सीमा सिंह शोभा थियेटर के स्टेज पर डांस कइली. अब रउरा जानल चाहब त जानलीं जे बात एगो फिलिम के होखत बा. सीमा सिंह भोजपुरी सुपर स्टार विनय आनंद संगे एगो फिलिम कइले बाड़ी ‘गुलाब थियेटर’ आ एकरे शूटिंग बिहार के सोनपुर मेला में भइल.\nफिलिम के कहानी में सीमा सिंह शोभा नाम के एगो थियेटर डांसर बनल बाड़ी जिनका नाम पर सोनपुर के शोभा थियेटर चलऽता. एही शोभा थियेटर में सीमा सिहं के दू गो आयटम नंबर फिलिमावल गइल बा. एगो के मुखड़ा ह ‘लवंडा बदनाम हुआ नसीबन तेरे लिए…’ एकर ट्रायल देखे वालन के कहना बा कि डांस सचहू झूमा देता.\nमुंबई में भइल ’नीलकंठ’ के संगीत मुहुर्त


हम पब्लिक के आदमी हईं, कहेलें खेसारीलाल – Anjoria\nहम पब्लिक के आदमी हईं, कहेलें खेसारीलाल\nDecember 5, 2013 Editor फिल्म, मनोरंजन 0\nमनोज तिवारी, निरहुआ आ पवन सिंह का बाद गायक से नायक बनल बाड़े खेसारी लाल. एगो गरीब परिवार के लड़िका आजु भोजपुरी के बड़का स्टार बन गइल बा आ पूरा इंडस्ट्री के इनका प नाज बा. पेश बा खेसारीलाल से भइल बातचीत के कुछ हिस्सा –\nअपना पहिलके फिलिम ‘साजन चले ससुराल‘ से फ्लॉप होखत इंडस्ट्री में जान फूंकनी. ओकरा बाद रउरा सोझा फिलिमन के लाइन लाग गइल.\nएह मामिला में हम खुशनसीब बानी. ई आलोक कुमार जी के फैसला रहल कि हमरा फिलिम में आवे के चाहीं. ओकरा पहिले हम गाइकी में रमल रही, खुशो रहीं. जगह-जगह शो क के लोग के मनोरंजन करत रहीं. आजुओ शोए करत बानी. खुश बानी कि इंडस्ट्री हमरा के पसंद कइलसि, मान दिहलसि. हमहू जीतोड़ मेहनत कइनी. आ एहि मिल जुल के भइल कोशिश के नतीजा ह कि ‘जान तेरे नाम‘, ‘देवरा पे मनवा डोले‘, ‘दिल ले गई ओढ़निया वाली‘, ‘नागिन‘, ‘लहू के दो रंग‘, ‘प्यार झुकता नहीं‘, ‘तेरी कसम‘, ‘संसार‘ वगैरह फिलिम हमरो के कामयाबी के स्वाद दिहली सँ.\nअब रउरा जिनिगी में शो के कतना महत्व बा ?\nशो अबहियों करीलें. एकरा ला हमरा फिलिम छोड़े पड़ी त छोड़ देब. हम पब्लिके के बीच के आदमी हईं. गाना गाके ओह लोग के झुमाइले नचाइले. ओहल लोग के मनोरंजन करीले. आजु जवने कुछ बानी ओही लोग का बदौलत, ओह लोग से दूर होखे के सोचिओ ना सकीं. सीनियर एक्टर लोग से सीखले बानी कि कैमरे का सोझा कइसे रहल जाला. दर्शक हमरा के परदो प रियल लुक में देखल चाहेलें, पनरहियन फिलिमन में हम मेहरारूओ के रूप धइले बानी, सगरी फिलिम हिट रहली स. हमरा अफसर भा बड़का आदमी बनल नीक ना लागे. ओहमें सहज ना रह पाईं. असल जिनिगी में भईंस चरवले बानी. गरीबी से लड़े खातिर लिट्टी-चोखा बेचले बानी बाकिर आपन भोजपुरिया संस्कार कबो ना छोड़नी.\nबाकिर भोजपुरी फिलिमन में भोजपुरी संस्कार काहे नइखे ?\nई पूरा से धंधा के बाजार ह. भोजपुरी फिलिमन के बजट कम होला. एकरा लगे पइसा नइखे एहसे आइटम डाल के हिट करावे के कोशिश होला. नीक कहानी आवे के मौके ना मिले. अगर अइबो करेले त ओकरो के मसालेदार बना दीहल जाला. एकर दर्शक गरीब मजूर समाज से आवेले. पढ़ल लिखल लोग लायक थिएटर नइखे एकरा लगे. बाकि अगर तनिका एकरा में बदलाव कइल जाव आ तनिका दर्शक अपना में बदलाव ले आवसु त नीमन फिलिमन के आवक शुरु हो जाई. आ तब संस्कारो के जगहा मिले लागी.\nसाहित्यिक नजरिया आ मूल्यांकन\nखेसारी लाल आ अनिल कुशवाहा के फिलिम "कच्चे धागे"


अरे भाई आजादी के मजा लऽ – Anjoria\nअरे भाई आजादी के मजा लऽ\nSep 18, 2012 भोजपुरी, लस्टम पस्टम\nसंसद के बइठक के ले के भाजपा दस दिन ले उठक बइठक कइलस. इ हमनी के लोकतंत्र हऽ लेकिन करबऽ का, हमनी का आजाद बानी सन आ आजादी के तऽ इहे मजा हऽ , जवन में आवे करऽ. चाहे संसद मत चले दऽ चाहे रेल वइसे का. लोग के तकलीफ होई तऽ वइसे का. आजादी के इहे मतलब होला. ई आजादी सेतिहे में नईखे मिलल. एकरा खातिर हमनी के पूरबज लोग ना जाने कातना कुर्बानी दिहल. कातना लोग के जान गइल. सुने के तऽ इहो ज्मिलेला कि केतना लम्पट, लबार आ चोर, गिरहकटो ई आजादी के मंगला के कारण जेल जाये वाला सर्टिफिकेट ले के अबहुओं पेंशन ले रहल बा लोग. आ आजु काल ई आजादी के बनवले रखला खातिर हमनी के नेता लोग मार पसेना बहावऽ ता. रात दिन एक कइले बा. चाहे देश के बेशककीमती खनिज के बचावे के खातिर ओकरा से आपन घर भर देवे के बात होखो चाहे अउरी कवनो. एही के चलते अपना देस के गरीब से गरीब आदमी भी ई आजादी के एंजॉय कर रहल बा. आजादी के माने होला एंजाय कइल. ई चीजे अइसन हऽ. ना तऽ के कही कि हमनी का आजाद बानी सन आ आजाद देश के बासी हईं सन. ई बात के तऽ गौरव महसूस करे के चाहीं कि जे लोंग झोंपड़ी में लंगटे घूमे ला उहो आजादी के एंजाय कर रहल बा ई देस में. आाजदी के लगभग एक महीना बाद संसद नईखे चलत तब कहीं जा के ई पता चलल ज्कि जवन देस में लोग के दू बेरा के रोटी ना भेंटाल ऊ लोग के प्रतिनिधि लोग आजादी के नाम पर देश के करोड़ों रुपया असहीं फूंक दे रहल बा.\nई बात के धेयान दिहब सब कि जब हमनी का गुलाम रहनी सन तब हमनी के मालिक लोग ई करिया लोग के एंटरटेनमेंट पर तनिको धयान ना दिहल लोग. जब आजादी मिलल तऽ ऊ नीरस जिनगी में बहार आ गइल. आज अपना देश में इहे आजादी के चलते घोटालन के बहार बा. हर स्तर पर घोटाला हो रहल बा.घोटाला करे वाला गुरू घंटाल लोग अइसन बा कि जब उनका मलाई काटे के ना मिलल तऽ ऊ लोग एकजुट हो के खाये ना देब खाना बिगाड़ देब वाला हालत कऽ देला लोग. आज जब लोग कहे ला कि खास कर के नौजवान लोग कि काम नईखे मिलत , बेकारी बा तब बड़ा बेजायॅं लागेला. हमार तऽ ई कहल हऽ कि निराश मत होखीं आपन धंधा करीं. आजु काल्हु धंधा में बड़ा इस्कोप बा. बैगन ब्रेकिंग से ले के सिंथेटिक दूध बनवला के धंधा ले असंख्य धंधा बा. दिन में भी रात में भी बा. बस अतना करिहऽ लोग कि पुलिस आ नेता जी लोग के खेयाल रखीहऽ ऊ लोग तहार रखी. पारस्परिक सहयोग से धंधा चल निकली.\nगरीब लोग के मोबाइल\nकई गो बात जेपर कवनो बस ना चले


साहित्य के चउखट पर ठाढ़ ऊँट कवने करवट बइठ जाई , आज के जमाना मे बूझल तनि टेंढ ह । कब के टोनहिन नीयर भुनभुनाए लागी आ कब के टोटका मार के पराय जाई ,पते ना चले । आजु के जिनगी मे कवनों बात के ठीहा ठेकाना दमगर देखाई देही , भरोष से कहलों ना जा सके । एगो समय रहे जब मनई समूह मे रहत रहे , अलग समूह – अलग भाषा –बोली , रीत – नित सभे कुछ कबीला के हिसाब से रहे । ओह कबीलन मे अपने तीज – त्योहार , उत्सव , हास –विलास ,जिनगी – मउवत के लेके कबों उलझन रहल होई , कतो ना देखाला । समय बदलल , मनई विकास के सीढ़ी चढ़ल , आधुनिक बनल बाकि समूह – समाज के सोच के कुचिल के । “एकला चलो” के मंतर समाज के सोच के हम से मैं तक ले गइल । फेर ई सुनि के कि फलाने के घरे मे उनके माई के कंकाल मिलल ह , केकरो संवेदना अब ना जागेले । केकरो हिरदया से आहो ना निकसेले , मनई मशीन बनि गइल ।\nकवनों भाषा आ संस्कार ला ओके बोले आ जीए वाला समूह – समाज के ज़िम्मेवारी होले । आपन भाषा , समाज, संस्कार , सोच सभे के जोड़ के आगे लेके चले खाति ओही समाज , समूह के लो उत्तरदायित्व निभावेला । अपने संस्कार, रीत –नीत, भाषा , संस्कार फरे – फुले के उताजोग मे समरपन के भाव जागल रहेला , उमड़त रहेला । अब एह सोच के पसरो भर मनई खोजलो पर ना मिलेलन । अब लोगन के आपन भाषा बोले मे शरम लागेला , हीनता के बोध होला , जवने के उचित ना कहल जा सकेला । इहे बरियार कारन ह कि भाषा मू रहल बाड़ी सन । जब कवनों भाषा मरेले त खाली भाषे ना मुवेले , ओकर संस्कार – समाज मरि जाला ।\nइस्कूल, कालेज , विश्वविद्यालयन के अब शिक्षा के मंदिर कहे मे सभे के डर लागे लगल बा । एगो छोट बच्चा से लेके युवा तक केहू सुरक्षित नइखे । लइकिन के पढे – लिखे पर त फेर से बीपत खड़ा हो रहल बा । “बेटी पढ़ावों” क नारा बुझता हवाई बा । जब बेटी बचिहें तबे नु पढ़िहें । जब इजत से लेके जिनगी तक दांव पर लागल बा , ओह घरी शिक्षा के बात बेमानी बुझाला । हत्या , बलात्कार , गुंडागर्दी से लेके दोहद्रोह तक अड्डा बन चुकल एह कूल्हि संस्थानन के सोर से लेके फुनगी तक सुधारे के जरूरत बा । राजनैतिक पार्टीयन के नैतिक स्तर एतना गिर चुकल बा कि कहलों मे शरम आवेला । अपने बिरोधी के बदनाम करेला उ कवनों कदम उठा लेवेला । अफवाह के बजार मे आगि लगावे मे कवनों कोर कसर ना छोड़ेला लो । एकरा के सामाजिक पतन के चरम सीमा कहल जा सकेला ।\nरिस्तन के सिकुड़न एतना बढि गइल बा कि कतहूँ कवनों तरे के आस ना बाचल बा । अब रिस्तन के नाँव बोलहूँ मे डर लागत बा । कब कवने रिस्ता के लेके खुसुर – फुसुर शुरू हो जाई , कहल ढेर मुसकिल बा । समय के एहि बहाव मे मनई गिरत – परत आगा बढ़े ला परयास करत रहेला । लँगड़ी मारे वाला लो लँगड़ी मारत रहेला , आगे जेकरा बढ़े के बा बढ़िए जाला भोजपुरी लेखा, जवन सदियन से ई दंश झेल रहल बिया । एगो अइसन महतारी जवन आज ले अपने एकहू लायक पूत से ना मिल पवलस, जवन ओकर माई होखे के सनमान दे देसु । सेवा करे वाला पूत त सेवा करि रहल बाने आ उ अगहूँ करते रहिहें ।\nभोजपुरी साहित्य सरिता के ई अंक भोजपुरी के सँवारे वाले पूतन के नमन करत अपने जतरा मे निकल पड़ल बिया , सुख – दुख , हँसी – खुसी , सँग – बिछोह , बरखा – बूनी , आन्ही – पानी जइसन पड़ाव भेंटइबो करी , जरी मनि झटको लागी बाकि जतरा पहिले से ढेर जोस से चलत रही, इहे हमनी के परयास बा ।\nसम्पादकीय• जयशंकर प्रसाद द्विवेदी, आपन बात, भोजपुरी पत्रिका- भोजपुरी साहित्य सरिता\nखेत खइलस गदहा …. मार खाई …….?


डालर – टटका खबर\nरुपिया पइसा : शेयर बाजार के भरोसा शुको का दिने ना लवटल\nबिहार चुनाव के एक्जिट पोल से मिलल संकेत का बावजूद शेयर बाजार आजुओ सहमल रहल आ सेंसेक्स 39 अंक आ निफ्टी 1 अंक के मामूली गिरावट का साथे बन्द भइल. डालर का मुकाबले रुपिया में आज एक पइसा के मामूली गिरावट आइल बाकिर सोना के दाम आज 80 रुपिया हर दस ग्राम पर बढ़ गइल.\nशेयर बाजार में बड़हन गिरावट\nदेश के शेयर बाजार में आजुओ गिरावट के रुख बनल रह गइल आ सेंसेक्स 249 टूट के बंद भइल. निफ्टीओ में 85 अंक के गिरावट आइल. डालर के मुकाबले रुपिया 26 पइसा कमजोर हो गइल. सोना के दाम 180 रुपिया गिरल त चांदी के दाम 320 रुपिया.\nआपन चुनावी हँड़िया चढ़ावत कांग्रेस नीत यूपीए सरकार लोकसभा से फूड सेक्युरिटी बिल आखिरकार पास करवाइए लिहलसि. एह बिल के पास भइला से होखेवाला समस्या के एकदमे अनदेखी करत सोनिया साफे कह दिहली कि एह कानून के लागू करावे लायक संसाधन भा बेंवत देश का लगे होखो भा ना होखो कानून हर हाल में पास


संविधान पीठ के हवाले -सुप्रीम कोर्ट के सवाल-कानूनी स्थिति प्रश्न -1 | ! मेरी अभिव्यक्ति !\nPosted On: 28 Apr, 2014 Others में\nराजीव गांधी के हत्यारों को फिलहाल जेल में ही रखने का उच्चतम न्यायालय ने फैसला किया है और इस सम्बन्ध में दोषियों की रिहाई का मसला संविधान पीठ को भेजते हुए अपने कुछ महत्वपूर्ण सवाल संविधान पीठ के सामने रखे हैं जिनका विवरण और उनके सम्बन्ध में कानूनी स्थिति कुछ इस प्रकार है –\n*उच्चतम न्यायालय का पहला प्रश्न ये है कि –


Durga Puja celebrations all over the country – टटका खबर\nDurga Puja celebrations all over the country\nDevotees are thronging the Puja Pandals to pay their regards to Maa Durga, Maa Laxmi, and Maa Saraswati. Special Havans and pujas are performed at various shakti-peeths on Navami. Ami Mandir of Chapra is attended by devotees coming from the state and outside as this is regarded asaShakti-peetha.\nशारदीय नवरात्र के नवमी पूजा\nआजु नवमी के दिन हऽ आ आज आमी मन्दिर में ढेरे लोग नवमी के पूजा हवन करे राज्य का कोना कोना से चहुँपेला. कहल जाला कि अपना पिता राजा दक्ष के यज्ञ में भगवान शिव के सही सम्मान ना मिलला से नाराज उमा हवनकुण्ड में कूद के जान दे दिहले रही. बाद में उनकर लाश लेके भगवान शिव ताण्डव कइले त पार्वती जी के शरीर के अंग प्रत्यंग देश के कई हिस्सा में गिरल. जहाँ जहाँ गिरल ओहिजा शक्ति पीठ हो गइल. आमी मन्दिरो के गिनती शक्ति पीठे में होला.\nओने पूरा रा्ज्य में श्रद्धालु पूजा पंडालन में देवी प्रतिमा के दर्शन करे खातिर उमड़ पड़ल बाड़े. कई जगहा चुनावी माहौल में राजनीतिक टिप्पणी करे वाली झाँकी लगावल गइल बा.


झेलम नदी - विकिपीडिया\nਜਿਹਲਮ (Punjabi) جہلم\nगर्मी के सीजन में झेलम\nझेलम के सिंधु नदी सिस्टम में बहाव\nभौतिक लच्छन सभ\n725 किमी (450 मील)\n221.9 m3/s (7,840 cu ft/s) (बारामुला के लगे)\nलिद्दर नदी, नीलम नदी, सिंध नदी\nझेलम नदी (अंगरेजी: Jhelum river) उत्तर-पच्छिमी भारत आ उत्तरी पूरबी पाकिस्तान में बहे वाली नदी बा। ई सिंधु नदी सिस्टम के नदी हवे आ पंजाब क्षेत्र के सभसे पच्छिमी नदी हवे। काश्मीर घाटी के लगे पीर पंजाल के निचला इलाका में मौजूद वेरिनाग झरना (झील) से निकल के ई नदी लगभग 725 किलोमीटर (450 मील) के दूरी तय करे ले आ पाकिस्तानी पंजाब में चिनाब नदी में जा के मिले ले। एह नदी के प्रमुख सहायिका नदी सभ में लिद्दर नदी, नीलम नदी आ पुंछ नदी बाड़ी स आ एही नदी के रास्ता में परसिद्ध डल झील आ वुलर झील भी पड़े लीं।\n2 बंधा आ बैराज\nझेलम भारत के काश्मीर में, पीर पंजाल परबत श्रेणी से निकले ले; एकर सोता वेरीनाग हवे जे एगो सोता आ झील हवे। आगे बढे पर खानबल के नगीचे मीरगुंड गाँव में एह में लिद्दर नदी आ के मिल जाले, अनंतनाग में एह में वेशव नदी, शादीपोरा में सिंध नदी, आ सोपोर के दोआबगाह में एह में पोहरू नदी आ के मिले लीं। ई जम्मू काश्मीर के राजधानी श्रीनगर आ एहिजे मौजूद परसिद्ध वुलर झील से हो के बहे ले। एके बाद ई एगो सकेत गॉर्ज बनावे ले आ पाकिस्तान प्रशासित काश्मीर में प्रवेश करे ले।\nपाकिस्तान के कब्जा वाला काश्मीर में एकर सभसे बड़ सहायिका नीलम नदी आ के डोमल, मुजफ्फराबाद में मिले ले आ आगे जा के कागान घाटी के कुन्हार नदी एह में मिले ले। एकरा बाद पुंछ नदी एह में आ के मिले ले आ ई मीरपुर जिला में मंगला बान्ह रिजर्वायर से गुजरे ले।\nएकरा बाद ई पाकिस्तान के पंजाब प्रांत में प्रवेश करे ले जहाँ जिला के नाँव झेलम जिला हवे। पंजाब में ई जेश दोआब आ सिंध सागर दोआब के बीचा में सीमा बनावे ले। ओहिजे से ई मैदानी हिस्सा में बहत आगे जा के झंग जिला में त्रिम्मू के लगे चिनाब नदी में मिल जाले; चिनाब आगे जा के पंजनद के बनावे ले आ सतलज नदी में मिल जे अउरी आगे जा के मैथानकोट में सिंधु नदी में मिले ले।\nकाश्मीर घाटी के अधिकतर महत्वपूर्ण शहर आ गाँव एही नदी के तीरे बसल बाड़ें।\nबंधा आ बैराज[संपादन करीं]\nभारत में एह नदी पर पनबिजली बनावे खातिर मजिगर संभावना मौजूद बाटे। कई गो ढांचा बनावल गइल बाड़ें जे पानी रोक सकें आ इनहन के जरिये रिजर्वायर बना के पनबिजली बनावल जा सके। ई सिंधु बेसिन प्रोजेक्ट के हिस्सा हवें:\nमंगला बाँध, 1967 में पूरा भइल, ई दुनिया के कुछ सभसे बड़हन माटी भर के बनावल (अर्थ-फिल डैम) बंधा हवे, एकर पानी एकट्ठा रखे के छमता 5,900,000 एकड़ फीट (7.3 किमी3) बाटे।\nरसूल बैराज, एकर निर्माण 1967 में भइल, एहिजे अधिकतम पानी के बहाव 850,000 ft³/s (24,000 m³/s) बाटे।\nत्रिम्मू बैराज, 1939 में एकर निर्माण भइल, ई पाकिस्तान में झंग सदर से करीबन 20 किमी दूर चेनाब के साथे संगम के लगे बनावल गइल बाटे, एकर अधिकतम डिस्चार्ज कैपसिटी 645,000 ft³/s (18,000 m³/s) बाटे।\nविक्टोरिया बैराज, हरनपुर के निर्माण 1933 में भइल जे चक निजाम घाटी के लगे मलकवाल से5किमी के दूरी पर बाटे। मुख्य रूप से पाकिस्तान रेलवे द्वारा इस्तेमाल कइल जाला।\nउड़ी बान्ह जेकर छमता 480 MW बाटे बारामुला जिला में बनावल गइल बा।\nउड़ी बान्ह II के छमता 240 MW बा आ इहो भारतीय केंद्र शासित प्रदेश जम्मू काश्मीर के बारामुला जिला में बाटे।\nकिशनगंगा पनबिजली प्लांट के छमता 330 MW बाटे आ ई जम्मू काश्मीर के बाँदीपोर जिला में बनावल गइल बाटे।\nझेलम, बारामुला, काश्मीर, 1880 के दशक में\nJhelum River abt 1900.jpg\nझेलम c. 1900; फोटो Eugene Whitehead Esq.\nजम्मू काश्मीर के उड़ी में झेलम, 1903\nकार्ली में रस्सा के पुल, 1908\nश्रीनगर में झेलम, 1969\nमुजफ्फराबाद में झेलम (2014)\nमुजफ्फराबाद में झेलम\nमुजफ्फराबाद के लगे, 2014\nवेरीनाग में झेलम, 2014\nझेलम शहर के लगे झेलम नदी, 2005\n↑ "District Survey Report On Kashmir" (PDF). District Survey Report – वाया District Survey Report.\n↑ "NHPC Limited : Projects : Power Stations : Uri - I". www.nhpcindia.com. पहुँचतिथी 2021-02-14.\n↑ "NHPC Limited : Projects : Power Stations : Uri-II". www.nhpcindia.com. पहुँचतिथी 2021-02-14.\n↑ "NHPC Limited : Projects : Power Stations : Kishanganga". www.nhpcindia.com. पहुँचतिथी 2021-02-14.\n"https://bh.wikipedia.org/w/index.php?title=झेलम_नदी&oldid=714647" से लिहल गइल\nलेख जिनहन में Punjabi-भाषा के पाठ बाटे\nपाकिस्तान के नदी\nएशिया के इंटरनेशनल नदी\nलेख जिनहन में उर्दू-भाषा के पाठ बाटे\nएह पन्ना पर आखिरी बेर संपादन5अप्रैल 2022 के 03:13 बजे भइल रहल।


भोजपुरी भाषा के संवैधानिक मान्यता देवे के राह के तकनिकी बाधा दूर भईल : आर के सिंह - Open Books Online\nभोजपुरी भाषा के संवैधानिक मान्यता देवे के राह के तकनिकी बाधा दूर भईल : आर के सिंह\nPosted by Er. Ganesh Jee "Bagi" on December 12, 2012 at 5:57pm in भोजपुरी साहित्य\nनई दिल्ली 12 दिसम्बर 2012, केन्द्रीय गृह मंत्रालय के आमंत्रण पर बिहार भोजपुरी अकादमी के अध्यक्ष प्रो रविकांत दुबे जी भोजपुरी भाषा के भारतीय संविधान के आठवीं अनुसूची में शामिल करावे के अपना राष्ट्रीय मुहीम के अउरो जादे प्रभावशाली बनावे खातिर आजु दिनांक 12 - 12 - 12 के भारत के गृह सचिव श्री आर के सिंह जी के संगे नार्थ ब्लॉक्, नई दिल्ली में लमहर बात चीत कईलें । श्री दूबे अपना संगे करीबन 150 पृष्ठन के कागजातों लाइल रहलन, जेके केन्द्रीय गृह सचिव के दिहलन ।\nगृह सचिव सब कागज़ पतर देखला के बाद कहलन कि जवन उनुका चाहत रहे उ अब मिल गईल । मीडिया क्लब के महासचिव अउर भोजपुरी पंचायत के प्रकाशक सह संपादक श्री कुलदीप कुमार जी गृह सचिव से पूछलन कि का अब भोजपुरी भाषा के संवैधानिक दरजा मिले खातिर सब रोकावट दूर हो गईल ? त श्री आर के सिंह कहलन कि श्री दुबे जेतना कागज़ पतर उनके दिहले बाडन वोमे उ सब बा जवन उनके चाहत रहे अउर अब कुल तकनिकी अड़चन दूर हो गईल बा, अब उ लोग भोजपुरी भाषा के संवैधानिक दरजा देवे के परकिरिया तेजी से करी ।\nआपन पछ रखत श्री दुबे कहलन कि भोजपुरी भाषा अउर एकर साहित्य के इतिहास तक़रीबन एक हजार सालों से ढेर पुरान बा । भोजपुरी में आठ से दस हजार किताबन के प्रकाशित कईल जा चुकल बा, जेकरा में भोजपुरी व्याकरण, शब्दकोष, तुलनात्मक अध्ययन, भाषा अउर साहित्य के इतिहास, आधुनिक लेखन, गद्य, पद्य सहित सभे विधा उच्च स्तरीय पुस्तक शामिल बा । भोजपुरी में पचासों से अधिका पत्रिका प्रकाशित हो रहल बा ।एकर सूचीयों गृह मंत्रालय के दिहल गईल ।\nभारत में भोजपुरी भाषा के फिलिम एके साथे 14 राज्यन में रिलीज कईल जाला । हिंदी के बाद सबसे अधिका फिलिम भोजपुरी में बन रहल बा । भोजपुरी फिलिम के बज़ार आजु बहुते व्यापक हो गईल बा, एकरा से गैर भोजपुरी भाषी लोगो के बहुते बड़ तादाद में रोजगार मिलल बा । आजु अमेरिका, इंग्लैंड, कनाडा, जेर्मनी अउर आस्ट्रेलिया जईसन विकसित देशन में एकर मांग बा ।\nभोजपुरी भाषा में प्राथमिक, माध्यमिक, इंटर, स्नातक, स्नातकोत्तर स्तर से लेके पी. एच. डी. स्तर की पढ़ाई भिन्न-भिन्न संस्थान अउर विश्वविद्यालयन मे होत बा । एमे वीर कुंवर सिंह विश्वविद्यालय आरा, जय प्रकाश विश्वविद्यालय छपरा, बी. आर. आंबेडकर विश्वविद्यालय मुजफ्फरपुर, बिहार विद्यालय परीक्षा समिति, इंदिरा गाँधी मुक्त विश्वविद्यालय के देश भर के अध्यन केंद्र, नालंदा खुला विश्वविद्यालय, बनारस हिन्दू विश्वविद्यालय, राष्ट्रीय खुला विश्वविद्यालय सहित अनेको संस्थान शामिल बा ।\nएह उपलब्धि पर ओपन बुक्स ऑनलाइन परिवार के तरफ से भोजपुरिया समाज के बहुत बहुत बधाई बा ।\n(सभार : मिडिया क्लब ऑफ़ इंडिया)\nसदस्य टीम प्रबंधनPermalink Reply by Saurabh Pandey on December 12, 2012 at 8:40pm\nआजु ई समाचार आ सूचना से सही कहीं त हमार आ हमरा अस करोड़न भोजपुरिहा लोगन के मन के ’इण्डिया अप’ हो गइल बा, गनेस भाई. ..\nआदरणीय आर.के.दुबेजी अपना ओबीओ के सम्मानित सदस्य हवन. आदरणीय दुबेजी के एह एकवटल काम के कवनो शब्द से बधाई कम पड़ी. जय भोजपुरी.. .\nPermalink Reply by पीयूष द्विवेदी भारत on December 13, 2012 at 7:22am\nसच कहीं त ई समाचार से मन में जौन सुख भईल, ओके बता नईखी सकत ! शब्दे नईखे मिलत ! अब त एतने कहब कि ई सुकरम ला आदरणीय रविकांत दुबे जी के अनंत अनंत बधाई ! अब भगवान से इहे अरज बा कि जेंगा भोजपुरी संवैधानिक बनला के रस्ता से तकनीकी दीकि हटल, ओहिंगा जल्दी से जल्दी भोजपुरी संवैधानिक बन भी जाव ! जय भोजपुरी !\nPermalink Reply by mrs manjari pandey on December 15, 2012 at 6:08pm\nभोजपुरी क ई समाचार मन के झुमाय दिहलस ,\nबधाई उ सब लोगन के जे जी जान से लागल बाडन जा।


रेल आरक्षण – टटका खबर\nरेलवे आरक्षण लिहल भा मिलल एगो बड़हन कसरत होला आ अगर अचके में जरूरत पड़ जाव त लाटरी के टिकट जीतला जइसन हालात बन जाला. बाकिर एकरा बावजूद रेलवे के कहना बा कि अब से ट्रेन खुलला के आधा घंटा पहिले ले इंटरनेट आ काउन्टर से आरक्षण करावल जा सकेला. एह खातिर अब आरक्षण चार्ट\nएक त आरक्षण ला मारा मारी, तत्काल आरक्षण पर अधिका भाड़ा समेत रेल कई तरह से अपना सवारियन के दूहेले. हर बोगी में चार गो बर्थ आरएसी कोटा के रहेला जवना पर अबहीं ले एक बर्थ पर दू आदमी के आरएसी मिलत रहुवे. अब रेलवे भाड़ा त ओतने ली बाकिर एक सीट पर अब तीन


भोजपुरी में पढ़ें – ' हम का रहनींहाँ, का हो गइनीं आ आगा का होखे जा रहल बानीं पर विचार जरूरी | Bhojpuri Society ballia where beginning of the freedom struggle is land of Heera Dome Jayaprakash Narayan JP nodakm – News18 Hindi\nमहापुरुष लोगन के बानी पर भोजपुरी समजा के विचार करेके होई.\nभोजपुरिया समाज में बलिया-आरा उ इलाका ह, जहां 1947 से पहले आजादी के जोति जल गइल रहे. यही इलाका से जयप्रकाश नारायण भइलें जे क्रांति के बिगुल फुंकने. राहुल सांकृत्यान यही जगह पर मेहरारून के दुरदशा नाटक लिखने.\nLast Updated : September 07, 2020, 15:30 IST\nभोजपुरिया समाज शुरुए से कबो ना थाके वाली मेहनत, जीवटता, संघर्षशीलता आ अपना दम-खम आउर बल-बेंवत का बदउलत मन माफिक मुकाम हासिल करे खातिर जानल जाला.'कर बंहिया-बल आपनो, छाड़ि विरानी आस 'इहवां के मनई के मूल मंतर रहल बा. तबे नू, खाली देसे में ना, बलुक विदेसो में गिरमिटिया मजूर बनाके जवना लोगन के भेजल गइल, उहे लोग उहां के झाड़-झंखाड़, ऊसर-बंजर आ विरानी के खून-पसेना के गमक से, लहलहात हरियरी-खुशहाली से लबालब भरि दिहल आउर तमाम तरह के सांसत सहत ना सिरिफ आपन पहिचान बरकरार राखल, बलुक उहां के सबसे बड़ पद-पदवियो पावे में कामयाब भइल. किछु लोग इहो कहेला कि भोजपुरियन के लाठी आ लंठई मशहूर ह, बाकिर इहो सोरह आना साँच बा कि एकर इस्तेमाल ऊ दबदबा कायम करे में ना, देस आ समाज का हक में क्रांति के बिगुल बजावे बदे करत आइल बाड़न.\nसबसे पहिले आजाद होखे वाला इलाका\nदेस के आजादी में भोजपुरियन के तेयाग, बलिदान आ सब किछु होम करे के दियानत के कइसे भुलाइल जा सकत बा! को बड़-छोट कहत अपराधू! इहे ओजह रहे जे देस के आजाद होखे का पहिलहीं आरा आ बलिया जिला आजादी के जसन मना चुकल रहे. जन-जन के जगावे आ देस-परेम के भाव भरे में रघुवीर नारायण के 'बटोहिया' गीत- 'सुन्दर सुभूमि भइया भारत के देसवा से, मोर प्रान बसे हिमखोह रे बटोहिया' अगहर आ ऐतिहासिक भूमिका निभवले रहे.दोसरकी आजादी दिअवावे में अगुवाई करे वाला जयप्रकाश नारायण के लोकनायकत्व सउँसे संसार में चरचा का केन्द्र में रहे. सबसे पहिले दलित समाज के दयनीयता के तसवीर उकेरे में हीरा डोम के कविता 'एगो अछूत के शिकायत' कबो बिसरावल ना जा सके.\nबाजारवाद का असर\nबाकिर एकइसवीं सदी के एह भूमंडलीकृत बाजारवादी दौर में भोजपुरिया समाज के तेवर तब्दील हो रहल बा. सोच के दिशा, विकास के नाप-जोख के पैमाना बदल रहल बा.'हम का रहनींहाँ, का हो गइनीं आ आगा का होखे जा रहल बानीं' के सवाल आत्ममंथन खातिर अलचार करत बा. प्रश्न इहो बा, मौजूदा बदलाव कतना सकारात्मक बा आ कतना नकारात्मक? पहिले एह तथ के पड़ताल जरूरी बुझात बा कि पिछिलिका बीसवीं सदी में भोजपुरिया समाज के दशा आ दिशा का रहे?\nबाबा साहेब के कसौटी\nबाबा साहेब डॉ भीमराव अंबेडकर के कहनाम रहे- 'हम कवनो समाज के तरक्की ओह समुदाय के औरतन के तरक्की से नापेलीं.' आईं, देखल जाउ जे ओह घरी भोजपुरिया समाज में मेहरारुन के का हाल रहे? सैंतालीस ले, ओने देस गुलामी के बेड़ी में जकड़ल रहे, एने मेहरारू पुरुष प्रधान समाज में त्रासद आ दयनीय जिनिगी जिए खातिर मज़बूर रहली. ताजिनिगी नारी के हैसियत बाजार के माल आ बेजान चीजु-बतुस से अधिका किछु ना रहे.जनमे से ओह लोग का सँगे सवतेला बेवहार कइल जात रहे.\nहोश सम्हारते लइकी के चूल्हा-चउका आ घरेलू काम-काज में अझुरा दिहल जात रहे. बालबियाह के रिवाज रहे आ अकसरहाँ कमसिन किशोरी के कवनो बूढ़ मरद के हाथ में सउँपि के महतारी-बाप चैन के साँस लेत रहलन. बेटी बेचिके धन कमाए के चलन रहे आ धन के बदउलत बूढ़-अपाहिज पुरुष कवनो सुकवार कनिया के अर्धांगिनी बनाके खुद के गौरवान्वित महसूसत रहलन. नतीजतन, बूढ़ मरद त किछुए दिन में परलोक सिधारि जात रहलन, बाकिर ताजिनिगी रोवल-कलपल बेचारी बेवा के नियति बनि जात रहे.\nअगर विधुर के मरजी होखे, त ऊ कई बेर बियाह करि सकत रहे, बाकिर विधवा-बियाह पर सख्त पाबंदी रहे. त्रिशंकु-अस बेवा के जिनिगी ओह कुकुर नियर होत रहे, जवन ना घर के होला, ना घाट के. ना ससुरा में जगह, ना नैहरे में. बियाह-गवना कराके नवकी दुलहिन के गाँवे में छोड़िके पति रोजी-रोटी के फिकिर में नगर-महानगर में निकलि जात रहे आ कबो- कबो उहँवें दोसर बियाहो रचा लेत रहे. एह तरी जायज आ जारज दूगो बियाहता नारकीय जिनिगी जिए खातिर बेबस हो जात रहली. ओने गाँव में मरद के इंतजार करत मेहरारू बड़मुँहवा लोगन के हवस के शिकारो हो जात रहे. कुल्हि मिलाके, नारी के जीवन नरक के पर्याय बनिके रहि जात रहे.\nराहुल सांस्कृत्यायन के नाटक\nओह पर तुर्रा ई कि बेटा भइला पर खुशहाली में नाच-सोहर के इंद्रधनुषी आलम, बाकिर बेटी के जनमते विपदा के मातमी लहर. मरदन के खाए-कमाए के अनगिनत राह, बाकिर परदा में खूँटा में बन्हाइल गाय-अस स्त्री खातिर सब केवाड़ बन्न! ओही समाज के चित्रित करत भिखारी ठाकुर 'बिदेसिया' के सिरिजना कइलन आ महापंडित राहुल सांकृत्यायन 'मेहरारुन के दुरदसा' के. नाटक में राहुल बाबा के गीत हिरदया के झकझोरिके\nराखि देले रहे---\n'एके माई-बपवा से, एकही उदरवा से दूनों के जनमवा भइल रे पुरुखवा!\nपूत के जनमवा में नाच आ सोहर होला, बेटी के जनम परे सोग रे पुरुखवा!\nधनवा-धरतिया प बेटवा के हक होला, बेटिया के किछुवो ना हक रे पुरुखवा!\nमरदा के खइला-कमइला के रहता बा,तिरिया के लागेला केवाड़ रे पुरुखवा!'\nअशिक्षा के बोलबाला भी रहे\nओह घरी के गँवई भोजपुरिया समाज में अशिक्षा के बोलबाला रहे. शराब के, नशाखोरी के लत परिवार वालन के तबाह कके ध देले रहे. पहिले जमींदारन के, आगा चलिके सामंती दमन-चक्र आ दलित-उत्पीड़न. तीरथ-बरत, मेला, गंगा नहान में अबला के आबरू का सँगे खेलवाड़. कुल्हि मिलाके, सामाजिक कुरीति आ अंधबिसवास के शिकार भोजपुरिया समाज. आजु के समकालीन भोजपुरिया समाज में किसिम-किसिम के बदलाव नजर आवत बा. अशिक्षा आ सेहत पर किछु हद ले कामयाबी हासिल भइल बा. लइकिनियो के पढ़ाई-लिखाई पर लोग फिकिरमंद भइल बा, बाकिर तिलक-दहेज के मोट रकम उगाहे खातिर.\nबेटा के बिक्री बदस्तूर जारी बा. नारी सशक्तीकरण के दिसाईं लरिकी परदा के बहरी आके आपन मुकामो हासिल करि रहल बाड़ी स, बाकिर पुरुष प्रधान समाज के नजरिया में कवनो बदलाव नजर नइखे आवत. इहे कारन बा कि भोजपुरिया समाज के अनगिनत हुनरमंद 'दामिनी' दरिंदन के सामूहिक दुष्कर्म के शिकार हो रहल बाड़ी. ना त नारी खातिर सम्मान के भाव लउकत बा, ना बड़-बुजुर्गे खातिर. नाप-जोख के तरजूई धन-दउलत हो गइल बा आ एही 'अर्थ' खातिर मए अनर्थ हो रहल बा. सामूहिकता आ सामाजिकता के भाव खतम होत जा रहल बा आउर संयुक्त परिवार एकल परिवार में विघटित हो चुकल बा. मए सामाजिक-सांस्कृतिक-नैतिक-राजनीतिक मूल्य छरित हो रहल बाड़न स. आ ईमानदारी-सचाई नियर अच्छाइयन पर तरह-तरह के बुराई हावी हो रहल बाड़ी स. सादगी के कवनो मोल नइखे रहि गइल .\nसमरथ लोग दबंगई पर उतरि आइल बा आ उदारता का जगहा सवारथ, आडंबर, देखावा जिनिगी के मकसद बनि गइल बा. तबे नू, अपना माई आ महतारी भासा खातिर ऊ नेह-छोह आ समरपन नइखे झलकत. नतीजतन, लमहर समय से भोजपुरी के आठवीं अनुसूची में शामिल होखे खातिर बाट जोहे के परि रहल बा. मौजूदा भोजपुरिया समाज के बदलत तेवर कई गो सवाल खड़ा करत बा.\nविकास आसमृद्धि का सँगे आखिर मानवीय चेहरा कब शामिल होई? अपना हक-समरथ का साथे सामाजिक हक-हुकूक खातिर हमनीं के कब आगा आइब जा? अपना महतारी भासा खातिर कब सही माने में नेह-छोह के भाव जागी? का भोजपुरिया बेटी दामिनी के बलिदान अकारथ जाई? आखिर नारी-शिक्षा, सशक्तीकरण का सँगहीं समाज नारी का प्रति सम्मान के भाव, समानता के भाव कब अंगीकार करी? का लोक आसामूहिकता से कटिके भोजपुरिया मनई कबो सच्चा सुख आ अमन चैन हासिल क पाई? आखिर कब भोजपुरिया समाज सामाजिक समरसता आ प्रगतिशील सोच के जियतार दरपन बनि पाई? फिलिम आ गायकी का जरिए भोजपुरी के नाँव पर भासाई घालमेल, फूहड़ता आ अश्लीलता परोसे वालन के खिलाफ भोजपुरिया समाज कब अपना सजगता के परिचय दी?\nआजु भोजपुरिया समाज के एह सवालन पर, बदलाव पर बदलाव खातिर सोचे-विचारे, चिंतन, आत्ममंथन करे के समय आ गइल बा .नींन तूरीं आ एक-दोसरा के जगावे का दिसाईं रचनात्मक पहल करीं.\nBhagwati Prasad Bhojpuri Bhojpuri Samaj Heera Dome jayaprakash narayan JP


सीसीएल में भोजपुरी दबंग के लगातार दोसरकी जीत – Anjoria\nसीसीएल में भोजपुरी दबंग के लगातार दोसरकी जीत\n11 रन से जीतल भोजपुरी दबंग\nहैदराबाद के लालबहादुर स्टेडियम में केरला स्ट्रायकर आ भोजपुरी दबंग के मैच के फैसला बरखा होखला का चलते डकवर्थ लुईस के नियम से करे के पड़ल आ भोजपुरी दबंग के केरला स्ट्रायकर पर 11 रन से जीत मान लिहल गइल. एह लीग मैच में भोजपुरी दबंग के ई लगातार दोसरका जीत रहल.\nपहले बल्लेबाजी करत भोजपुरी दबंग 20 ओवर के खेल में चार विकेट गवाँ के 167 रन बनवलसि. टॉस केरला टीम जीतले रहल आ ओकर कप्तान मोहनलाल गेंदबाजी करे के फैसला कइलें. ओपनिंग करे उतरल मनोज तिवारी मोहनलाल के फैसला के गलत साबित करत पहिलके ओवर मं छक्का मार के देखा दिहलन कि आजुओ उनकर टीम जीते उतरल बिया. मनोज तिवारी 17 बॉल पर 17 रन बनवलन. उदय तिवारी बेहतरीन शॉट लगावत ताबड़तोड़ 27 रन बनवलें त तीसरका बल्लेबाज के रूप में प्रवेशलाल 46 गेंद पर 51 रन के बेहतरीन पारी खेललें. अजय शर्मा के किस्मत खराब रहल कि उनुका के 33 रन पर आउट कर दिहल गइल. आखिरी ओवर में आइल उपकप्तान निरहुआ बिना खाता खोलले आउट हो गइलें. केरला क ओर से मदन लाल, गोपाल, विनेश, आ सुमेश एक-एक विकेट लिहलें.\nबाद में खेले उतरल केरला स्ट्रायकर टीम 10.2 ओवर ले चार विकेट गवाँ के 73 रन बनवले रहल जब जोरदार बरखा का चलते आगे खेल ना हो पावल आ अंपायर लोग डकवर्थ लुईस के नियम अपनावत केरला स्ट्रायकर के 11 रन से हारल मान लिहलें.\n(शशिकांत सिंह के भेजल संजय मिश्रा के रपट)\nजय मॉं मईहर वाली के पहिला झलक जारी भइल\n8 मार्च के लांच होखी भोजपुरीनामा


विकास पुरूष के छवि बनावे वाला मुख्यमंत्री के दावा गलत बतवलसि कांग्रेस – टटका खबर\nविकास पुरूष के छवि बनावे वाला मुख्यमंत्री के दावा गलत बतवलसि कांग्रेस\nOct 21, 2013 कांग्रेस, नीतीश कुमार, बिहार\nपटना 21 अक्टूबर (वार्ता) कांग्रेस आज बिहार के मुख्यमंत्री नीतीश कुमार के विकास के दावा के फोंफर बतावत कहलसि कि जइसन विकास राज्य के पहिला मुख्यमंत्री श्रीकृष्ण सिंह के कार्यकाल मे भइल रहे वइसन अबले कवनो दोसर मुख्यमंत्री के कार्यकाल मे ना हो पावल.\nकांग्रेस के वरिष्ठ नेता आ ग्रामीण विकास मंत्री जयराम रमेश एहिला श्रीकृष्ण सिंह जयंती के मौका पर आयोजित सद्भावना दिवस समारोह में भाषण देत नीतीश कुमार के नाम लिहले बिना कहलन कि कुछ मुख्यमंत्री विकास पुरूष के छवि बनवले बाड़े बाकिर उनकर दावा झूठ आ फोंफर बा. कहलन कि कुछ लोग बुझत बा कि उनका हाथ में जादू के छड़ी बा आ ओकरा के घुमाके ऊ राज्य के विकास क दीहें.\nजयराम रमेश कहलन कि स्व॰ सिंह का जमाना जइसन विकास के काम बिहार में फेर कबो ना भइल. बतवलन कि साल 1952 53 मे प्रधानमंत्री पंडित जवाहर लाल नेहरू अमेरिका से एगो विशेषज्ञ टीम बोलवा के पूरा देश मे सर्वे करवले रहले. ओह टीम के रिपोर्ट मे कहल गइल रहे कि बिहार के प्रशासन देश मे सबले बढ़िया बा.\nबाकिर एह बढ़िया शुरूआत का बाद पिछला 20 साल से राज्य मे विकास नइखे भइल त एकरा ला के जिम्मेदार बा ? जनत अइसन लोग के देखत चिन्हत बिया आ ओह लोग के सबक सिखाई. कहलन कि जइसे लोग तमिलनाडु मे .कामराज शासन वापस लावे के बात करेला बइसही कांग्रेस बिहारो मे श्रीबाबू के शासन लवटाई.\nकहलन कि बिहार के लोग भलही गरीब ह लेकिन उनका मे राजनीतिक जागरूकता सबले अधिक बा.\nकेन्द्रीय मंत्री सचिन पायलट कहलन कि कांग्रेस हमेशा गरीब, शोषित. पीडि़त आ किसान हित मे काम करत आइल बिया. पिछला यूपीए राज में किसानन के 70 हजार करोड़ रूपिया के करजा माफ कर दीहल गइल रहे. एह बेर केन्द्र सरकार 82 करोड़ लोग के खाद्य सुरक्षा देबे ला कानून बनवले बिया.\nकांग्रेस महासचिव शकील अहमद खां कहलन कि विकास के दावा करे वाला एगो मुख्यमंत्री पटना आवे वाला बाड़े लेकिन उनकर दावा कतना गलत बा से रिजर्व बैक आफ इंडिया के 26 सितम्बर के आइल रिपोर्ट से उजागर हो गइल बा. एह रिपोर्ट में विकास का पैमाना पर गुजरात के बारहवाँ जगहा रखल गइल बा. शकील अहमद खां कहलन कि आंकड़ा बतावत बा कि ई सज्जन झूठ के खेती करत बाड़े. जनता इनका के बढ़िया से समुझ गइल बिया आ अगिला चुनाव में उनका एह बात के पतो चल जाई.


यूपी में वकीलन के हड़ताल – टटका खबर\nलखनऊ में काल्हु वकीलन पर भइल लाठीचार्ज का खिलाफ आजु यूपी का कई दो जिलन में वकील हड़ताल पर रहलें. ई लोग इलाहाबाद उच्च न्यायालय में जनहित याचिका दायर क के लखनऊ के जिलाधिकारी अउर वरिष्ठ पुलिस अधीक्षक के ससपेन्ड करे के अरजी लगवले बाड़ें.\nबियफे का दिने यूपी विधानसभो में एह मामिला के उठावल गइल. एह पर संसदीय कार्यमंत्री मोहम्मद आजम एह वाकया के दुर्भाग्यपूर्ण बतावत कहलन कि दुख के बात बा कि जिनका प कानून के रखवाली बादे उहे लोग कानून तूड़त बा.\nTags: यूपी, वकील, हड़ताल


Salman, Aamir coming together for ‘Andaz….’ sequel? | सलमान-आमिर दिखेंगे 'अंदाज अपना अपना' के सीक्वेल में! - Hindi Filmibeat\nसलमान-आमिर दिखेंगे 'अंदाज अपना अपना' के सीक्वेल में!\n| Published: Wednesday, June 30, 2010, 14:10 [IST]\nजीं हां आपने सही सुना बॉलीवुड के बेहतरीन दो खान यानी सलमान और आमिर खान आपको एक साथ फिर से पर्दे पर दिखायी देंगे। वो भी अंदाज अपना अपना के सीक्वेल में। आपको बता दें कि दोनों ने सिर्फ एक ही फिल्म में एक साथ काम किया था, और वह फिल्म थी 'अंदाज अपना अपना"। अब खबर यह है कि उसी फिल्म की श्रृंखला फिल्म 'अंदाज अपना अपना-2" बनने जा रही है।\nदेखें : शाहरुख सेक्‍सी, अक्षय हॉट सेक्‍सी\nदर असल इस फिल्म के निर्माता विनय सिन्हा ने 1994 में सलमान और आमिर को लेकर 'अंदाज अपना अपना" का निर्माण किया था। इसके निर्देशक थे राजकुमार संतोषी। अब विनय निर्देशक राजकुमार संतोषी से संपर्क करने की तैयारी में हैं। उम्मीद की जा सकती है कि आपको जल्द एक हास्य और अच्छी फिल्म देखने को मिलेगी।\nRead more about: aamir khan andaz apna apna अंदाज अपना अपना आमिर खान बॉलीवुड सलमान खान bollywood salman khan\nStory first published: Wednesday, June 30, 2010, 14:10 [IST]


सुब्रमण्यमजी जइसन कलाकार लोग कबो दुनिया से विदा ना होला.\nबाला सुब्रमण्यम जी के पहला पहला प्यार है ... गीत खातिर लोग खूब याद करि, लेकिन जे उनकर गाना - हम बने तुम बने एक दूजे के लिए .. सच मेरे यार है, बस वही प्यार है - जेकरा याद बा उ कभी ना भुला सकेला. आवाज के रूप में सुब्रमण्यम जी हमेशा जिंदा रहिहें. आ उ येहू बात के प्रतीक बाने कि कलाकार खातिर छेत्र के सीमा ना होला.\nLast Updated: September 25, 2020, 5:20 PM IST\nएसपी बाला सुब्रमण्यमजी ना रहनीं. कोरोना के चपेट में उहां के आइल रहनी. आंध्रप्रदेश के नेल्लौर के रहेवाला रहनी उहां के. देश के आजाद होखे के एक साल पहिले 1946 में जनम भइल रहे उहां के. 20 साल के उमिर में पहिलका बेर प्लेबैक सिंगिंग कइनी. एगो तेलुगू सिनेमा खातिर. ओकरा बाद उहां के पलट के पीछे ना देखनी. करीब 50 साल गायकी के दुनिया में सक्रिय रहनी आ एह दौरान उहां के करीब 40 हजार गीतन के आपन स्वर देनी. तमिल,तेलुगू,कन्नड़,मलयालम, हिंदी समेत देस के 16 भासा में. आपन कैरियर के आरंभ में ही इहां के आंध्रप्रदेस आ दक्षिण भारत के परिधि पार क के,अपना आवाज के भारत के आवाज बना दिहनी. दक्षिण भारत में त उहां के पहचान आ कलात्मक नायकत्व तीन पीढ़ी से शीर्ष पर रहबे कइल रहे बाकि उत्तर भारत, हिंदी भासी इलाका में भी उहां के अपना गीतन आ आवाज से ओही तरह से दिल आ मानस प राज कईनी. हिंदी इलाका में सुब्रमण्यमजी के मोहब्बत के आवाज कहल गइल. इश्क, मोहब्बत के एगो आकार देके ओकरा के विस्तार करेवाला भरोसेमंद आवाज.\nजब सुब्रमण्यमजी के ना रहे के खबर फैलल त उत्तर भारत के संगीतप्रेमी भा युवा लोग के एही टिप्पणी से उहां के श्रद्धांजलि देबे के सिलसिला चल रहल बा कि सलमान खान के आवाज ना रहनी. सलमान खान से उहां के आवाज के पहचान के जोड़ल जा रहल बा. ई बहुत स्वाभाविक भी बा. सलमान खान उत्तर भारत में जनप्रिय सिनेमा सितारा हवे आ सुपर स्टार कलाकार. सलमान खान के दुई गो सुपरहिट आ कालजयी सिनेमा मैंने प्यार किया आ हम आपके हैं कौन में सुब्रमण्यमजी सलमान खान खातिर ही आवाज दे के, दुनो सिनेमा के गीतन के अमर बनवलीं. आ एही कड़ी में साजन सिनेमा के भी एगो गीत— बहुत प्यार करते हैं तुमको सनम. हम आपके हैं कौन में उहां के स्वर में जवन गीत रातो रात युवा दिल के धड़कन वाला गीत बनल रहे, उ गीत रहे— पहला—पहला प्यार है, पहली—पहली बार है... ओकरा से पहिले मैंने प्यार किया सिनेमा में जवन गीत ओह समय हर किशोर प्रेमी के बेकरारी के स्वर देबेवाला गीत हो गइल रहे, उ गीत रहे— आजा साम होने आई...\nएह तीनों गीतन के ही इयाद करीं, अपना समय में एह गीतन के लोकप्रियता के इयाद करीं त अहसास होखी कि दक्षिण भारत के एगो एकदम टिपिकल आवाज काहे, कवना वजह से उत्तर भारत आ हिंदी भासी इलाका के प्रेम के इजहार करेवाला आवाज बन गइल रहे. प्रेम में वियोग,इंतजार,उत्साह,उम्मीद,आनंद,शिकायत सभका के अलगा तरीका से उभारेवाला आवाज. एह तीनो गीतन के ही बात करीं, फेरू से सुनीं त लागी कि एक पूरा दृश्य खाली आवाज के भरोसे चल रहल बा. बिना सिनेमा देखले, आवाज दृश्य के दुनिया बना दी मन में.\nबाकि एह तीन गीतन के ही लोकप्रिय दुनिया नइखे हिंदी गायन में उहां के. हिंदी गीतन के दुनिया से सुब्रमण्यमजी के इयाद कइल जाई त खाली सलमान खान खातिर भा उनकर गीतन के खातिर ही इयाद ना कईल जाई. जे भी सिनेमा संगीत के सुनवइया भा सौकिन लोग बा, उ लोग एक दूजे के लिए सिनेमा कइसे भूल सकत बा, जे आपन गीतन के कारण ही अपना समय में धूम मचवले रहे. तेरे मेरे बीच में, कैसा है ये बंधन अंजाना...हम बने,तुम बने, एक दूजे के लिए...एही तरह सागर सिनेमा के गीत— सच मेरे यार है, बस वो ही प्यार है... अइसन अनेकन हिंदी गीत रहलअ सन, जेकरा के स्वर दे के सुब्रमण्यमजी ओह गीतन के पिछिलका तीन पीढ़ी से समकालीन जेनरेशन के रोमांचित करत रहनी.\nउहां के आज दुनिया से विदा भइनी. हालांकि कलाकार के बारे में कबो ना कहल जाला कि उहां के दुनिया से विदा भइनी. सुब्रमण्यमजी जइसन कलाकार लोग कबो दुनिया से विदा ना होला. खाली तन छुटेला, आवाज हमेसा ही लोगन के मन में अइसन कलाकार के रचा—बसा के जिंदा—जीवंत राखेला. उहां के ना रहला प आज जब पूरा देस में सोक के लहर बा आ उत्तर भारत के लोग भी आपन पहचान से जोड़ के सोक मना रहल बा त एक बेर रुक के, ठहर के सोचे के भी समय बा. आज बात—बात प छेत्रवाद,राष्ट्रवाद के बहस होला. छेत्रवाद बनाम राष्ट्रवाद के बात होला. सुब्रमण्यमजी के ना रहला प जवना तरीका से पूरा देस सोक में बा, उहां के इयाद क रहल बा, उ संकेत आ संदेस बा कि असल में छेत्र,छेत्रवाद,छेत्रीयता कवनो अलग चीज ना होला. छेत्र मिल के ही देस बनावेला. छेत्र के नायक भी देस के नायक होला. छेत्र के पहचान भी देस के पहचान होला.\nSP Bala Subramaniam


भोजपुरिया स्वाभिमान सम्मेलन-3 - JaiBhojpuri.com\nAdded by sanjay kumar singh\nTime: December 3, 2012 all day\nLocation: प्रभा प्रकाश डिग्री कॉलेज पंजवार ,रघुनाथपुर ,सिवान ,बिहार Website or Map: http://www.jaibhojpuri.com Event Type: भोजपुरिया, स्वाभिमान, सम्मेलन-3\nOrganized By: Jai Bhojpuri Pariwar Latest Activity: Dec 1, 2012 Export to Outlook or iCal (.ics)\nदेशरत्न डा. राजेंद्र प्रसाद के जन्मदिन पर (3 दिसम्बर 2012 के) राजेंद्र बाबु के जन्मभूमि (सिवान) एक बेर फेर तैयार बिया भोजपुरिया आंदोलन के दशा अउर दिशा तय करे खातिर, जेकरा खातिर देश-विदेश से हजारन लोगन के जमावडा पंजवार के प्रभा-प्रकाश डिग्री कॉलेज के प्रांगण में होई। भोजपुरी के बाकी सम्मेलनन से इतर एह कार्यक्रम में ना कवनो नेता मंच पर दिखाई देले, ना ही भोजपुरी के कवनो स्वघोषित ठेकेदार... भोजपुरिया स्वाभिमान सम्मेलन के मंच भोजपुरिया समाज के युवा वर्ग के भावना के अनुरुप होला, जवन कि अपने दम पर जग जिते के माद्दा रखेला लोग। ई कार्यक्रम जानल जाला अपना विचारन खातिर, भोजपुरी गीत-संगीत से अश्लीलता के विरोध खातिर, अउर भोजपुरी भाषा आ सहित्य के सृजन करे वाला लोगन के उत्साह बढाये खातिर\nसुबह7से9बजे तक - प्रभात फेरी 11 बजे से 12 बजे तक - उदघाटन , स्वागत गीत आ परिवार के अभी तक के यात्रा पर एगो दृष्टि\n12 बजे से 1. बजे तक - कॉलेज के विद्यार्थी सन के सांस्कृतिक कार्यक्रम 1से5बजे तक - साहित्यिक चर्चा आ कवि सम्मेलन5से7बजे तक - अंतराल 7से 7.30 तक - भाव नृत्य 7.30 से 9.30 - बिदेशिया के मंचन 9.30 से देर रात तक - भानु श्री जी आ टीम के सांस्कृतिक कार्यक्रम ।\nComment by Brij Kishor Tiwari on October 2, 2012 at 9:43pm जय भोजपुरी आ प्रणाम ....बहुत बढ़िया कार्यक्रम के रूपरेखा बा .............कार्यक्रम के सफलता हेतु शुभकामना ............जय भोजपुरी .. Comment by अभिनन्दन गुप्ता on October 6, 2012 at 6:59pm का बात बा ऐजा केहु कुछ भोलत नैखे Comment by akshay mishra "shandilya" on October 9, 2012 at 7:16pm हम भी एह कार्यक्रम में भाग लिहल चाहतानी ,\nकुछ गीत संगीत सायरी भी बोलब अगर मौका मिली त हमरा नंबर प बात क ली !!!!!!!!!\n7739629773 Comment by sanjay kumar singh on October 13, 2012 at 9:53am अक्षय जी एह कार्यक्रम मे राउर स्वागत बा । बडा खुशी भैल ई जान के कि रौवा गीत गवनई भी करेनी । जय भोजपुरी Comment by sanjay kumar singh on October 13, 2012 at 9:57am टेंट सामियाना , लाउडस्पीकर के साटा हो गैल बा । विदेशिया के मंचन खातिर नया मंच एक दू दिन मे बने के शुरुआत होखे वाला बा । लोगन मे चर्चा शुरु हो गैल बा ..............\nजय भोजपुरी ...\nComment by नबीन भोजपुरिया ( NB ) on October 13, 2012 at 10:25am संजय भाई , सही जा रहल बा :-) बस अईसही अपडेट करत रही :-) जय भोजपुरी Comment by akshay mishra "shandilya" on October 14, 2012 at 8:13am जी हमनी के त पुरान लए-लकवा के मारेल हई जा!!!!!!!!!!!!\nप्रोग्राम के पता और विब्रण हमके मेल का दिहल जाऊ !!!\nhm ego allowncer hae....agr oh rup me v agr mile t bahut abhari rahita....\nहमरा बहुत सौख ह की हमू भोजपुरी खातिर कुछ करी !!!! Comment by akshay mishra "shandilya" on October 14, 2012 at 8:22am अगर केहू पटना होके जाए त हमके v sathe लिया चली !!\nकहे की हम सिवान कभी नइखी गइल!!!!!!!!!!!\nhm apsb ke तहे दिल से आभारी रहब))\nComment by sanjay kumar singh on October 18, 2012 at 6:14pm प्रभा -प्रकाश डिग्री कॉलेज पंजवार ,जहां सम्मेलन होखेवाला बा .....अपना भोजपुरियन बेटा बेटी के इंतजार में..... Comment by शशि कुमार सिंह (SHASHI) on October 18, 2012 at 6:22pm प्रणाम आ जय भोजपुरी संजय भईया,\nपिछ्ला साल के ईयाद ताजा हो गइल फ़ोटअउआ देखा के इनतजार बा3दिसंबर के जय भोजपुरी Comment\nRSVP for भोजपुरिया स्वाभिमान सम्मेलन-3 to add comments!Join JaiBhojpuri.com ‹ Previous


Download भतार मांगेले ओढ़नी बिछा के - इस विडियो को देखकर आपका दिल खुश हो जाएगा - 2019 का सबसे बड़ा हिट गाना | Mp4 3GP HD Download\nभतार मांगेले ओढ़नी बिछा के - इस विडियो को देखकर आपका दिल खुश हो जाएगा - 2019 का सबसे बड़ा हिट गाना\nभतार मांगेले ओढ़नी बिछा के - इस विडियो को देखकर आपका दिल खुश हो जाएगा - 2019 का सबसे बड़ा हिट गाना Video Download.Full Video Duration is 03:32 . From Category Bhojpuri Videos 2021 , Mp4 Full Hd Video 1080p 720p Formats Available For Download.\nTitle: भतार मांगेले ओढ़नी बिछा के - इस विडियो को देखकर आपका दिल खुश हो जाएगा - 2019 का सबसे बड़ा हिट गाना Mp4 3GP HD Download\nDate : 2021-03-29 01:11:03 pm\nTags: भतार मांगेले ओढ़नी बिछा के - इस विडियो को देखकर आपका दिल खुश हो जाएगा - 2019 का सबसे बड़ा हिट गाना, Bhojpuri Hit Songs,ओढ़नी बिछाके निचे - 2019 का सबसे बड़ा हिट गाना विडियो,ओढ़नी बिछाके निचे,2019 का सबसे बड़ा हिट गाना विडियो,इस विडियो को देखकर आपका दिल खुश हो जाएगा,Maza Maral Jai Collage Ke Pichhe,Deepak Dildar,Deepak Dildar new bhojpuri song,Deepak Dildar Hd Video 2019,video bhojpuri,bhojpuri video,Deepak Dildar new song,Deepak Dildar aara ke othalali\nDisclamer: The files here are hosted on Youtube.com, not on the https://files.mp3ko.com server and we do not upload them on our server. If you think this is an illegal file, please report it to Youtube with the video id lwzWgvdrHIE


इतिहास त केहुए केहू रचेला – विपिन एच सिंह – Anjoria\nभोजपुरी सिनेमा के दिन प दिन बढ़त ऊँचाई का साथही नया नया सितारन के आगम जारी बा. अब एही में एगो नया नाम जुड़ल बा विपिन एच सिंह के.\nउत्तर प्रदेश के गोंडा के मूल निवासी विपिन एच सिंह अपना अभिनय कौशल के बलबूते आपन मुकाम हासिल करे में कामयाब हो गइल बाड़े. पेशा से हार्ड वेयर-साफ्टवेअर इंजीनियर विपिन सिंह के फ़िल्मी करियर के शुरुआत अयूब खान अभिनीत फ़िलिम “छैला बाबू” से भइल रहे. तब से अबले नाहियो त 32 गो हिंदी आ भोजपुरी म्यूजिक विडियो का अलावे कंगना खनके पिया के अँगना, ई रिश्ता अनमोल बा, नाग नागिन वगैरह फिलिमन में समय समय पर आइल बाड़े विपिन.\nविपिन अब बाली पा जी निर्देशित फ़िलिम “गंगा पुत्र” में एगो नकारात्मक किरदार से सिनेमा के रूपहला परदा प आपन मौजूदगी दर्ज करावे वाला बाड़े. एह फिलिम के निर्माता हउवें आर एस दूबे आ मुख्य कलाकार जोड़ी रही पवन सिंह आ मोनालिसा के.\nएगो सवाल का जवाब में विपिन एच सिंह कहलन कि “रुपिया त सभे कमाला बाकिर इतिहास त केहुए केहू रचेला.” बतवलन कि अपना बिजनेस के व्यस्तता का बावजूद सिनेमा में हमेशा सक्रीय रहीहें.\nविपिन एच सिहं\nरिया सिंह ’चरणों की सौगन्ध’ में


फिल्म प्रचारक समरजीत के सम्मानित कइल गइल – Anjoria\nफिल्म प्रचारक समरजीत के सम्मानित कइल गइल\nवरिष्ठ आ जानल मानल फिल्म प्रचारक समरजीत के हालही में भइल भोजपुरी सिटी सिने अवार्ड समारोह में सिने गोल्डन जुबिली अवार्ड से सम्मानित कइल गइल. समारोह के मुख्य आयोजक किशन खदरिया शॉल दिहले आ मनोज तिवारी का हाथ से ट्राफी दिहल गइल. भोजपुरी सिनेमा के पचास साल पूरा भइला का अवसर पर ई ओह लोगन के खास सम्मान रहल जे लोग भोजपुरी सिनेमा के बसावे बढ़ावे में आपन योगदान दिहल. पिछला पचीस साल से समरजीत भोजपुरी सिनेमा के प्रचार प्रसार में लागल बाड़न जब एह दुनिया में फिल्म प्रचारकन के ना त कवनो परम्परा रहल ना मौजूदगी.\nSamarjeet felicitated with Bhojpuri City Cine Golden Jubilee Award\nOne thought on “फिल्म प्रचारक समरजीत के सम्मानित कइल गइल”\nBABLU MITAWA कहते हैं:\nजून 17, 2011 को 5:40 अपराह्न पर\nsamarjeet ji ko dher shari badhaiya


स्वतंत्र भारत के झांकी : भाग –4- Decoding Dream India\nस्वतंत्र भारत के झांकी : भाग – 4\nFebruary 21, 2021 May 8, 2016 by Gaurav Singh\nअध्याय – 1 “देश निर्माण के चुनौती-४”\nजोधपुर अउरी जैसलमेर\nअभी तक एह अध्याय में इ पता चलल कि कईसे लार्ड माउंटबेटेन बाकी के राजवाडा राज्यन के भारत के एकीकरण में साथ देवे खातिर तईयार भईले| ओकरा बाद बारी बारी से सभ राजा लोगन के भारत में विलय करके खातिर आमंत्रित कईले| काफी सारा राजा लोग तईयार हो गईल लेकिन कुछ राजा लोग तईयार ना होत रहे| ओही राजा लोगन के भारत में विलय करवावे खातिर आपन मिशन चलइले जा| सबसे पाहिले वी.पी. मेनन, सरदार पटेल अउरी लार्ड माउंटबेटेंन के तिकड़ी त्रावनकोर मिशन में सफल होईला के बाद राजस्थान के जोधपुर अउरी जैसलमेर के राजनीती के तरफ रुख कईलेजा|\nइ राजनीती बहुत दिलचस्प एह कारण से भी रहे काहे कि इ सब इलाका पाकिस्तान के बॉर्डर के काफी करीब रहे| इहाँ तक कि जैसलमेर के कुछ हिस्सा पाकिस्तान के साथे सीमा भी साझा करत रहे| एह मिशन के खास बात इ रहे कि एह में एगो अउरी करैक्टर के आगमन हो गईल रहे जेकर नाम मोहम्मद अली जिन्ना रहे| मोहम्मद अली जिन्ना ओह राज्यन के पाकिस्तान में मिलावे खातिर अथक प्रयास कईले रहन|\nजोधपुर के राजा हनवंत सिंह के पता ना लाग पावत रहे कि कहाँ बाड़े| मोहम्मद अली जिन्ना से संपर्क पढ़ गईल रहे| जिन्ना से भेट मुलाकात अउरी पाकिस्तान में मिले खातिर मीटिंग प मीटिंग होखे लागल रहे| अंतिम मीटिंग जोधपुर के नवाब हनवंत सिंह, जैसलमेर के नवाब महराज कुमार अउरी बीकानेर के नवाब के संघे होखे वाला रहे| लेकिन बीकानेर के नवाब के ना गईला के वजह से से बाकी के दुनो लोग चहुपल| वी.पी. मेनन आपन किताब ‘द स्टोरी ऑफ़ द इंटीग्रेशन ऑफ़ द इंडियन स्टेट’ में लिखले बाड़े कि जिन्ना, जोधपुर के राजा हनवत सिंह के सदा पन्ना आ आपन फाउंटेन पेन तक थमा दिहले कि ल जवन मर्जी शर्त रखेकेबा रखs लेकिन पाकिस्तान में विलय करs|\nहालाँकि जोधपुर के नवाब पाकिस्तान में मिलला के बाद करांची पोर्ट इस्तमाल करे खातिर मांग कईले| एकरा अलावां उ जोधपुर से सिंध जाए वाला रेलवे लाइन प आपन आधिकार के भी मांग कईले| इ सब खातिर जिन्ना तईयार हो गईले| ओही घरी जिन्ना मुड के जैसलमेर के राजा से भी जोधपुर लेखा पाकिस्तान में विलय करे खातिर पूछले|\nलेकिन जैसलमेर के राजा जिन्ना से एगो शर्त रखले कि अगर भविष्य में हिन्दू मुस्लिम के बीच झड़प होई त जिन्ना मुसलमानन के पक्षपात ना करिहे| इ सवाल जिन्ना के बहुत बुरी तरह से प्रभावित कर देहलस| परिणाम इ भईल कि जैसलमेर त गईबे कईल साथ में जोधपुर भी हाथ से निकल गईल| जईसे ही इ सवाल जैसलमेर के नवाब महाराजा कुमार, जिन्ना के सामने रखले ओसाही जोधपुर के नवाब महराज हनवंत सिंह के कपार ठनक गईल| जोधपुर के नवाब निर्णय के लेके आस्मंजस्य में पड़ गईले| ओही घरी साइन करे खातिर जिन्ना के दल के तरफ से खूब दबाव बनावल गईल लेकिन निर्णय लेवे खातिर कुछ वक्त मंगले|\nलेकिन जईसे जोधपुर के जनता के पता चलल कि नवाब के मन पाकिस्तान दने झुकत बा तसही माहौल गरमा गईल| जनता अउरी जागीरदार बिल्कुल ना चाहत रहे कि जोधपुर पाकिस्तान में मिलो| जोधपुर के नवाब के दिवान के माध्यम से नवाब में मंशा के पता चल गईल रहे| लार्ड माउंटबेटेंन जोधपुर के नवाब के दिल्ली बुलईले| दिल्ली जाके जोधपुर के नवाब महराजा हनवंत सिंह सरदार पटेल से मुलाकात कईले| ओह मुलाकात में सरदार पटेल उनका से एह विषय में पूछले कि का इ सब सही बात बा कि रुआ एह घरी लगातार जिन्ना से मीटिंग कर रहल बानी अउरी पाकिस्तान में मिले खातिर मन बना रहल बानी|\nएह पर नवाब जवाब देले कि रुआ सही सुन रहल बानी| ओकरा पीछे जिन्ना के रियायत के कारन बतईले| सरदार पटेल उनका के सबसे पाहिले आगाह कईले अगर जोधपुर के जनता कवनो प्रकार के बगावत करे लागे त भारत से उम्मीद बिल्कुल मत करम| चुकी एह बात से पटेल जानत रहले कि जोधपुर के जनता बिल्कुल एह निर्णय के खिलाफ बिया| सरदार पटेल ओह शर्त के बारे में भी कहले कि उ सब शर्त भारत भी दे सकत बा| जहाँ तक रहल पोर्ट के बात त नवाब से कहले कि जोधपुर से कराची के बजाए कच्छ के बंदरगाह से जुड़ सकत बा|\nएह बात के आश्वासन दिलवाईले कि बंदरगाह के वजह से रेवेनुए में कवनो फर्क ना पड़ी| सरदार पटेल एह बात से भी अवगत करईले कि अगर राज्य में अनुशासन ख़राब होई त अनुशासन बनावे खातिर डायरेक्ट एक्शन लेवल जा सकत बा| एह बात से डर के ओह घरी त जोधपुर के नवाब महराजा हनुवंत सिंह, सरदार पटेल के विश्वास दिवाईले कि अइसन कुछ करे के ना परी| उ खुद जाके माउंटबेटेंन से ‘इंस्ट्रूमेंट ऑफ़ एक्सेसन’ प साइन कर दिहे| लेकिन ओहिजा से निकलते उनकर तेवर फिर बदल गईल|\nराजस्थान के इ मामला बहुत ज्यादा गंभीर रहे| अगर गलती से भी कुछ गड़बड़ भईल रहित त भारत के जोधपुर जितल ओतना आसान ना होईत जतना कि हैदराबाद| चुकी हैदराबाद बीच में रहे चारो और से घेर के तीन दिन में जीत लेवल गईल रहे| लेकिन एकर सीमा पाकिस्तान के सीमा से जुडल रहे अगर युद्ध होईत त पाकिस्तानी आर्मी के सपोर्ट मिलित| एह से जोधपुर, जैसलमेर अउरी बीकानेर जीतल भारत खातिर ओतना आसान ना रह जाईत| ओकरा महज कुछ ही दिन बाद या इ कही आजादी के दिन के महज चार दिन पाहिले 11 अगस्त 1947 के महराजा हनुवंत सिंह वायसराय लॉज पहुचले|\nओहिजा उनकर मुलाकात लार्ड माउंटबेटेन से भईल| माउंटबेटेन साफ़ साफ़ कहले कि जोधपुर के पाकिस्तान में मिलल कवनो गैर-कानूनी तरीका नइखे| बिल्कुल मिल सकत बा पूरा अधिकार बा| लेकिन कवनो फैसला लेवे के पाहिले ओकर परिणाम के बारे में आगाह करे के कोशिश कईले| लार्ड माउंटबेटेन उनका के समझईले कि हनुवत सिंह खुद हिन्दू राजा, उनकर प्रजा बहुसंख्यक में हिन्दू इहाँ तक कि आस पास वाला राज्य भी हिन्दू बहुल बा| एह सब चीज के केंद्र में राखी के सोचल जाव सैधांतिक तौर प पाकिस्तान में विलय करे वाला निर्णय बिल्कुल उचित नइखे|\nSee also Majoritarian society of India has beenaprisoner of its past slavery\nइ फैसला पार्टीशन के सिधांत मुस्लिम बहुत क्षेत्र अउरी गैर मुस्लिम बहुल क्षेत्र के भी हनन करत बा| कानूनन कोई ना रोकी पाकिस्तान में विलय होखे से लेकिन सैधांतिक तौर प अप्रासंगिक बा| इ सांप्रदायिक हिंसा के बढ़ावा दे सकत बा| वी.पी. मेनन उनका से समझावे लगले अउरी जुड़े खातिर आग्रह करे लगले| जईसे ही लार्ड माउंटबेटेन कुछ पल खातिर कमरा से बहरी गीले ओसही महराजा हनुवंत सिंह वी.पी. मेनन के कपार प बन्दुक तान के कहले “’I refuse to accept your dictation.”\nएह बात प इतिहास में थोडा कंट्रोवर्सी रहल बा| काहे कि हनुवंत सिंह के जीवनी लिखे वाला लेखक के कहनाम रहे कि वी.पी. मेनन ओह सब शर्त के हटा देले रहले रहन जवना के वादा सरदार पटेल कईले रहन| एह से पिस्तौल तनले रहन| खैर, तनिके देर बाद जब माउंटबेटेंन कमरा में आइले अउरी ओह घटना प ज्यादा जोर ना देले| लार्ड माउंटबेटेंन उनका के ‘इंस्ट्रूमेंट ऑफ़ एक्सेसन’ प साइन करे के सलाह देले अउरी महराजा हनुवंत सिंह साइन कर भी दिहले| इ मिशन भी सफल हो गईल| 15 अगस्त 1947 के देश के आजादी मिल गईल, लेकिन आजादी से बाद भी कुछ राज्य जईसे जूनागढ़, हैदराबाद, कश्मीर आदि प फैसला अभी तक ना हो पाईल रहे| एह राज्यन के कहानी अगिला कड़ी में…\nस्वतंत्र भारत के झांकी : भाग – 3


साचहूँ एगो गलत राजनीतिक बहस कइल जाव : तवलीन सिंह – Anjoria\nजनवरी 13, 2013 ओवैसी\nनीति सेन्ट्रल डॉट कॉम पर प्रकाशित अपना लेख में अमेरिकी भारतीय मूल के मशहूर पत्रकार तवलीन सिंह एगो बड़हन सवाल उठवले बाड़ी देश के लिबरल, वामपंथी रुझान वाला सेकुलरन का सोझा. उनुका शिकायत बा कि अकबरुद्दीन ओवैसी के जेल में काहे डालल गइल जबकि भारत में आपन बात कहे के आजादी बा? लिखले बाड़ी कि ओवैसी के भाषण से अधिका खतरनाक ताली पीटत ऊ भीड़ रहल जवन ओवैसी के भाषण सुनत रहे, जवन लंदन से लवटला पर ओवैसी के स्वागत में जुटल रहे.\nओवैसी के भाषण के भड़काऊ अंश के जिक्र करत तवलीन सिंह लिखले बाड़ी कि भाषण के खासियत ई ना रहल कि ओवैसी दिहलस. ऊ त एगो स्थानीय नेता हउवे जेकर कवनो राष्ट्रीय महत्व नइखे. चिंता के बात ई बा कि ऊ भाषण निचला मध्य वर्गीय अधपढ़ हिंदुस्तानी मुसलमानन के बड़हन समूह के सोच दर्शावेला. तवलीन सिंह लिखले बाड़ी कि अइसनका ढेरे लोग से उनुकर भेंट कबो मुरादाबाद, लखनऊ, दिल्ली भा मुंबई के बाजारन में होत रहेला आ ऊ ई देख सुन के रिसिया जाली कि एहन का मन में हिन्दुस्तान से कतना नफरत बा.\nइहे सोच ओवैसी का भाषणो में उजागर भइल. हिंदुस्तान का बारे में नफरत भरल भाषण करत ओवैसी कहलस कि, “ऊ लोग जे कहेला कि मुसलमानन के दोसरा देश चल जाए क चाहीं ना जाने कि मुसलमान जब जाई त अपना साथे आगरा के ताजमहल, दिल्ली के लाल किला आ कुतुबमीनारो लेले जाई आ तब हिंदुस्तान में रह का जाई? अयोध्या में एगो टूटल राम मंदिर आ अजंता एलोरा में कुछ नंगा मूर्ति.” जब रउरा एह बात पर सोचब त पाएब कि देश के आम मुसलमान का सोचेला हिंदुस्तान के पुरान सभ्यता आ संस्कृति का बारे में. ओहनी के लागेला कि मुगलन के आवे से पहिले ले एह देश में त संस्कृति आ सभ्यता के बस एगो रेगिस्तान जस रहल. .\nहमनी के चाहत रहे कि एह मुद्दा पर बहुत पहिले से बात शुरू कर दिहल गइल रहीत बाकिर “सेकूलरिज्म” के पक्ष में भारत के प्राचीन इतिहास के पढ़ावल हमेशा महटियावल गइल. एह चलते अइसन हिंदू बहुते कम मिलिहें जे हिंदुस्तानी सभ्यता का बारे में बतिया सकस. जबकि मुसलमानन के लरिकाइएं से मदरसा में एकरा के घोंट घोंट के पियावल जाला कि ऊ के हउवें. बाद में बड़ भइला पर ई बात हिंदुत्व आ बुतपरस्ती से नफरत का चलते हिंदुस्ताने से नफरत में बदले लागेला.\nअतना लिखला का बाद तवलीन सिंह ओवैसी के भाषण के चरचा करत लिखले बाड़ी कि मौजुद भीड़ के ताली आ हँसी का बीच ओवैसी आगे कहलस कि “एहनी के ढेर भगवान होले…. राम, लक्ष्मण, दुर्गा, गणेश … हर महीने ई नया नया भगवान पैदा करत रहेलें. एह बात के छोड़ दीं कि ई भाग्यलक्ष्मी के ह. हम नइखी चाहत कि एहनी के भगवानन के फालतू नाम ले ले के हम एहिजा के माहौल खराब कइल नइखीं चाहत.” ओवैसी आगे कहलस कि हिंदूवन के पवित्र गऊ माता बाजार में बिकाए आवत रहेले आ मुसलमान ओकरा के खरीदत रहेलें. अगर मुसलमान गोमांस ना खइतन त हिंदूवन के ई “माता” देश के एक एक तिनका ले चबा जाइत आ देश रेगिस्तान बन जाइत.”\nअब एह भाषण के विश्लेषण करीं त देखब कि एहमें देश के मुख्य धर्म खातिर कतना नफरत भरल बा. आ अगर हमरा जइसन केहू, हम हिंदू ना हईं, एह बात के अपना लेख में चरचा करो त तुरते ओकरा के सांप्रदायिक कह दिहल जाई. तवलीन सिंह लिखले बाड़ी कि हिंदुस्तान के मूल विचार हिंदुवन के बहुमत का बावजूद हर तरह के धार्मिक आजादी के रहल बा. एहसे ओवैसी के ई भाषण सउदी अरब में भलही जायज मान लिहल जाव हिंदुस्तान में अइसन भाषण के कवनो जगहा नइखे. दुर्भाग्य के बात बा कि देश के बौद्धिक जगत में “वामपंथी उदारवादियन” का चलते एह सब के कबो चरचा ना कइल जाव आ एह पर होखे वाला बहस के राजनीतिक रूप से गलत मानल जाला.\nध्यान देबे जोग बा कि कुछ दिन पहिले ले ओवैसी के पार्टी संप्रग सरकार के सदस्य रहुवे. कांग्रेस पार्टी के हिंदूविचार वाला राजनीतिक पार्टियन से त नफरत रहेला बाकिर खतरनाक मुस्लिम समूहन से नजदीकि में कवनो आपत्ति ना होखे. जे लोग केरल में एगो शिक्षक के हाथ काट लिहल ओकरे समर्थन से केरल में कांग्रेस काम करेले.\nसबकुछ का बावजूद, तवलीन के कहना बा कि, ओवैसी के पार्टी एक जमाना से हैदराबाद के चुनाव जीतत आइल बा आ ओवैसी के हैदराबाद में आपन विचार रखे के आजादी होखे के चाहीं. जरूरत ओकरा के जेल में डलला का बदले एहमुद्दा पर बहस उठावे के बा. एह पर सार्वजनिक चरचा होखे के चाहीं कि एह तरह के विचार के जगहा हिंदुस्तान में होखे कि ना?\nतवलीन सिंह के पूरा लेख अंगरेजी में पढ़ीं.\nOne thought on “साचहूँ एगो गलत राजनीतिक बहस कइल जाव : तवलीन सिंह”\nजनवरी 17, 2013 को 5:57 अपराह्न पर\nपूरी तरे सहमत…पर (एह पर सार्वजनिक चरचा होखे के चाहीं कि एह तरह के विचार के जगहा हिंदुस्तान में होखे कि ना?)………विचार रखले के आजादी के मतलब इ ना की जेकरा जवने बुझा उ उहे बोल देव….संप्रेषण पर उहवें प्रतिबंध सुरु हो जाला जब ओसे राष्ट्र की गरिमा, अस्मिता, एकता आदि पर प्रहार होखे।….एइसन मनई के दउड़ा के गोली मार देबे के चाहीं…….जय हिंद।।


भोजपुरी पट्टी से 10 गो खबर,6मई 2018, अतवार – टटका खबर\nकार आ कंटेनर का बीच टक्कर से तीन लोग के मौत\nछपरा 06 मई (वार्ता) सारण जिला के दाउदपुर इलाका के भोला ढाला का नियरा काल्हु देर रात एगो कार बेकाबू होके कंटेनर से टकरा गइल आ एह हादसा में दाउदपुर थाना के टेटीहा टोला के शिवनाथ सिंह (50 बरीस), विधायी सिंह (18 बरीस) अउर जानकी देवी (46बरीस) के मौत ओहिजे हो गइल.\nसिद्धार्थनगर में तस्करी क के नेपाल ले जाइल जात 17 गो गोवंश बरामद\nसिद्धार्थ नगर, 06 मई (वार्ता) सिद्धार्थनगर जिला से लागल नेपाल अंतर्राष्ट्रीय सीमा पर ककरहवा कस्बा का लगे से आजु सशस्त्र सीमा बल तस्करी क के सीमापार नेपाल ले जाइल जात 17 गो गोवंश के मुक्त करवलसि. सीमा बल के देखते तस्कर फरार हो गइले सँ. बरामद पशुअन के कस्टम विभाग का सुपुर्द क दीहल गइल बा.\nगाजीपुर में सड़क दुर्घटना में एगो मिस्त्री के मौत\nगाजीपुर, 06 मई (वार्ता) गाजीपुर जिला के भुड़कुड़ा कोतवाली इलाका में भइल एगो सड़क हादसा में आजमगढ़ जिला के सिधारी इलाका के भागीरथपुर गांव के रामसेवक प्रजापति (36 बरीस) के मौत हो गइल. रामसेवक अपना मो़टरसाइकिल में पेट्रोल डलवावे जात रहलन जब भुदकु कोतवाली का नियरा सामने से आवत ट्रक उनुका के धक्का मार दिहलसी. घवाहिल रामसेवक के मौत जिला अस्पताल ले जात में हो गइल.\nगोण्डा में गोली मारके विद्यालय लिपिक के हत्या\nगोण्डा, 06 मई (वार्ता ) गोण्डा जिला के मनकापुर कोतवाली इलाका में एगो सरकारी विद्यालय में लिपिक के काम करे वाला नारायणपुर के आनन्द शुक्ला (45 बरीस)के कुछ अपराधी गोली मार के जान ले लिहलें. ओह घरी ऊ अपना खेत पर काम करे चहुँपल रहलें. उनुकर पत्नी गाँव के प्रधान रह चुकल बाड़ी.\nजौनपुर में ट्रैक्टर ट्राली गड़हा में गिरला से दू जने के मौत\nजौनपुर ,06 मई (वार्ता) जौनपुर जिला के सिकरारा चांदपुर गांव में एगो बेकाबू ट्रैक्टर ट्राली खाई में गिर गइल. एह हादसा में ट्राली से दबा के दू जने के मौत हो गइल जबकि एक जने के बचा लीहल गइल. जेसीबी के सहायता से ट्रैक्टर का नीचे दबाइल लाशन के निकालल गइल. बतावल जात बा रि डमरुआ गांव से आज सबेरे लाइन बाज़ार इलाका के सीहीपुर गांव के नन्हकऊ गुप्ता (35 बरीस) ट्रैक्टर ट्राली से टेन्ट हाउस के सामान ले के आवत रहलन जब ई हादसा हो गइल. उनुकर आ विशाल (12 बरीस) के मौत हो गइल.\nमऊ में एगो नवही के जरल लाश मिलल\nमऊ, 06 मई (वार्ता) मऊ के चिरैयाकोट इलाका के बागदासी बाग में आजु सबेरे एगो नवही के जरल लाश बरामद भइल. लाश देख के लागत बा कि पहिले कवनो धारदार हथियार से ओकर गरदन रेतल गइल आ बाद में ओकर पहचान छिपावे ला ओकर मुँह जरा दीहल गइल बा.\nबहिन से बतकही का बाद गाजीपुर के एगो लड़िकी फाँसी लगा लिहलसि\nगाजीपुर, 06 मई (वार्ता) गाजीपुर जिला के रेवतीपुर इलाका के डेढ़गांवा में अलाउद्दीन के 13 बरीस के बेटी सिमरन के काल्हु रात कवनो बात पर अपना बड़ बहिन से बतकही हो गइल आ एकरा बाद सिमरन फाँसी लगा के जान दे दिहलसि. घर के लोग के ई बाति सबेरे मालूम भइल. ॉ\nहथियार का साथे तीन गो अपराधी गिरफ्तार\nसिवान 06 मई (वार्ता) सिवान जिला के मुफस्सिल इलाका के अमलोरी गांव से पुलिस आजु तीन गो अपराधियन के असलहा समेत गिरफ्तार कर लिहलसि. पुलिस के खबर मिलल रहुवे कि कुछ अराधी अमलोरी गांव का बगइचा में कवनो वारदात करे के प्लान बनावत बाड़ें. एकरा बाद पुलिस घेरा बंदी क के ऋतिक राज, नीतीश कुमार उर्फ अमित कुमार अउर शिशुल कुमार के दू गो पिस्तौल , कुछ कारतूस आ तीन गो मोबाइल फोन का साथे गिरफ्तार कर लिहलसि.\nइलाहाबाद में ट्रक आ बस के भिड़न्त में तीन जने के मौत\nइलाहाबाद, 06 मई (वार्ता) इलाहाबाद के थड़ियावं इलाका में इलाहाबाद से कानपुर का ओर जात बस के राष्ट्रीय राजमार्ग -2 पर बिलिन्दा गांव का लगो सामने से आवत एगो ट्रक से टक्कर हो गइल. एह हादसा में बस सवार शाइस्ता बेगम (50 बरीस), मो़ इमरान (37 बरीस) आ बांदा जिला के रहे वाला परिचालक प्रभात कुमार (40 बरीस) के ठाँवे पर मौत हो गइल आ छह लोग घवाहिल हो गइलें. हादसा का बाद ट्रक भाग निकलल.\nकार का चपेटा में पड़ के एगो लड़िकी के मौत\nसिवान 06 मई (वार्ता) सिवान जिला के कलिंजरा गांव का लगे एगो कार से धक्का लगला का बाद गाँवे के एगो लड़िकी अंशु कुमारी (10 बरीस) के ठाँवे पर पर ही मौत हो गइल. कार चालक के गिरफ्तार कर लीहल गइल बा.\nTags: इलाहाबाद, गाजीपुर, गोण्डा, छपरा, जौनपुर, दाउदपुर, मऊ, सिद्धार्छ नगर, सिवान


पीएम भाषण में उठवले तांत्रिक के मुद्दा – टटका खबर\nपीएम भाषण में उठवले तांत्रिक के मुद्दा\nआजु अतवार का दिने सारण जिला के मढ़ौरा में भाजपा के चुनाव सभा के संबोधित करत पीएम मोदी कहलन कि परम आदरणीय लोकतांत्रिक नीतीश बाबू आ परम आदरणीय हिंदुस्‍तान के सबले बड़ तांत्रिक होखे के दावा करे वाला लालू जी, बिहार के जनता रउरा से पूछल चाहत बिया कि बिहार के नवहियन के बाहरी के बनावल. के एह लोग के बाहर धकेललसि आ के पिछला पचीस बरीस में बिहार के दू गो पीढ़ियन के बरबाद कर दीहल. कहलन कि बिहार खातिर उनुका लगे छह गो कार्यक्रम बा. बिहार खातिर बिजली, पानी आ सड़क अउर नवहियन खातिर पढ़ाई आ कमाई अउर बुजुर्गन ला दवाई. एही छह गो से बिहार के किस्मत बदली.\nकुछ दिन पहिले पीएम के सभा ना होखे के मुद्दा बनावे वाला महागठबन्हन ला मुसीबत आ गइल बा कि अगिला छह दिन में पीएम मोदी बिहार में सतरह गो रैली करे वाला बाड़न. आजु अतवारे का दिने उनकर चार गो रैली बा. भाजपा अबकी के चुनाव जीतेला पूरा जोर लगवले बिया आ ओकर कोशिश बा कि भाजपा के अकेले बहुमत मिल जाव आ राजग के मिला के दू तिहाई बहुमत. बिहार के विकास आ स्थायित्वो खातिर जरूरी बा कि बिहार में कवनो एक दल के पूरा बहुमत मिल जाव. बाकिर चुनाव में कवनो दोसर दल एह हाल में नइखे कि ऊ पूरा बहुमत के सपनो देख सको. अगर जदयू भा राजद सगरी सीट पर जीतियो जाव त अकेले सरकार ना बना पाई लोग. काहे कि दुनू दल महज 101 सीट से लड़त बाड़ी सँ.\nTags: जदयू, नीतीश कुमार, पीएम मोदी, भाजपा, राजद, लालू प्रसाद


Chhath Pooja Ke Geet All Song Lyrics » Hindi Note Book\nAnuradha Paudwal का यह सुपरहिट छठ गीत T-Series Bhakti Sagar यूट्यूब चैनल से रिलीज़ किया गया है जिसका नाम है – डोमिन बेटी सूप लेले (Domin Beti Sup Lele) | इस गाना का लिरिक्स तो परम्परागत है लेकिन इस गाना में म्यूजिक कंपोज़ करने का काम किये है Surinder Kohli और Rajesh Gupta जी | निचे आप इस गाना को सुन सकते है –\nAadit Manaila (Anuradha Paudwal) Lyrics\nउगs हो सुरुज देव अरघ के बेर – लिरिक्स\nडोमिन बेटी सूप लेले ठाड़ बा\nडोमिन बेटी सूप लेले ठाड़ बा !\nसूप लेले ठाड़ बा\nउगs हो सुरुज देव अरघ के बेर\nउगs हो सुरुज देव अरघ के बेर !\nअरघ के बेर हो पूजन के बेर\nमालिन बेटी फूल लेले ठाड़ बा\nमालिन बेटी फूल लेले ठाड़ बा !\nसूप लेले ठाड़ बा\nनिर्धन कोढ़ी राहे बाटे ठाड़ हे\nनिर्धन कोढ़ी राहे बाटे ठाड़ हे !\nराहे बाटे ठाड़ हे\nपान सोपाड़ी पकवान लेले ठाड़ हे\nपान सोपाड़ी पकवान लेले ठाड़ हे !\nकोशीय लेले ठाड़ हे


पश्चिम एक्सप्रेस - विकिपीडिया\nपच्छिमी रेलवे जोन\n1,821 किमी (1,132 मील)\n31 घंटा 10 मिनट\nएसी 1ली श्रेणी, एसी2टायर, एसी3टायर, स्लीपर दर्जा, जनरल दर्जा\nमौजूद, पैंट्री कार से\n110 किमी/घं (68 मील/घं) अधिकतम\n58.43 किमी/घं (36 मील/घं), हाल्ट जोड़ के\n12925 / 12926 पश्चिम एक्सप्रेस भारतीय रेलवे क एगो सुपरफास्ट एक्सप्रेस ट्रेन ह और इ पंजाब में बांद्रा टर्मिनस और अमृतसर की बीच में चलेले। एमें 22925/26 क स्लीप कोच होन स जवन कि कालका की ओर जान स। इ ट्रेन दैनिक सेवा देले, इ बांद्रा टर्मिनस से अमृतसर ले रेल संख्या 12925 और वापसी में ट्रेन नंबर 12926 की रूप में संचालित होले।\n4 ट्रेन क इतिहास\n6 टाइम टेबल\n12925/26 पश्चिम एक्सप्रेस में 1गो एसी प्रथम श्रेणी, 3गो एसी2टीयर, 5गो एसी3टीयर, 8गो स्लीपर क्लास, 3गो जनरल अनारक्षित कोच और4जनरल तथा समान कोच होंन स। भारत की अधिकतर ट्रेन सेवा की तरह, मांग की अनुसार भारतीय रेलवे अपनी विवेक की अनुसार एकरी कोच संरचना में बदलाव क सकेला।\nपश्चिम एक्सप्रेस मुंबई और अमृतसर, कालका की बीच चलेले। अम्बाला कैंट जंक्शन से ए ट्रेन क दुगो भाग हो जाला। इ ट्रेन दैनिक सेवा देले जवने की तहत 31 घंटा 45 मिनट में 1821 किलोमीटर क दूरी 12925 पश्चिम एक्सप्रेस की रूप में 57.35 किमी/घंटा की औसत रफ्तार से और 30 घंटा 35 मिनट में 12926 पश्चिम एक्सप्रेस की रूप में तय करेले और ए दौरान एकर औसत रफ़्तार 59.54 किमी/घंटा होला। कुल दूरी तय कईले क औसत गति (बांद्रा टर्मिनस - अमृतसर और वापसी क) 58.43 किमी/घंटा बा।\nपहिले WCAM 1 या WCAM 2/2P जैसन दुगो इंजन बांद्रा टर्मिनस और वडोदरा की बीच ए ट्रेन के चलावत रहन हं स और ओकरी बाद गाजियाबाद स्थित WAP 1 इंजन द्वारा शेष यात्रा पूरा कईल जात रहल ह। जब पश्चिम रेलवे5फरवरी 2012 के डीसी इलेक्ट्रिक कनवर्ज़न के एसी में बदलले क काम पूरा कईलस, तबसे गाजियाबाद की WAP7चाहें WAP5इंजन द्वारा सम्पूर्ण यात्रा पूरा कईल जाला।\nट्रेन क इतिहास[संपादन]\nपश्चिम एक्सप्रेस के अनौपचारिक रूप से पश्चिम सुपर डीलक्स एक्सप्रेस की रूप में जानल जाला।\nइ मुंबई सेंट्रल से बांद्रा टर्मिनस स्थानांतरित होखे वाली पहिला कुछ गाड़ी में से एगो रहे।\nजब इ 12926 पश्चिम एक्सप्रेस की रूप में संचालित होले तब इ हज़रत निजामुद्दीन स्टेशन प नाहीं रुकेले।\nबांद्रा टर्मिनस में 12926 पश्चिम एक्सप्रेस के वैप7इंजन\nएसी2स्तरीय -29 25 पश्चिम एक्स्प्रेस\nएसी प्रथम श्रेणी -29 25 पश्चिम एक्स्प्रेस\n1295 पश्चिम बोरिवली रेलवे स्टेशन पर पश्चिम एक्स्प्रेस\nएक डब्लूएपी 1 इंजन के साथ 2925 पश्चिम एक्सप्रेस\n22925 पश्चिम एक्सप्रेस\n22925 पश्चिम एक्सप्रेस - AC3टियर\n22925 पश्चिम में एक्सप्रेस बोरिवली रेलवे स्टेशन\n22926 पश्चिम में एक्सप्रेस बांद्रा टर्मिनस\n12925 पश्चिम एक्सप्रेस बांद्रा टर्मिनस से हर दिन 12.00 बजे प्रस्थान करेले और अगिला दिन 19.20 बजे अमृतसर पहुंचेले। वापसी में, 12926 पश्चिम एक्सप्रेस अमृतसर से हर दिन 08:10 बजे प्रस्थान करेले और अगिला दिन 14.45 बजे बांद्रा टर्मिनस पहुंचेले।\n12925 - बांद्रा टर्मिनस से अमृतसर\nदूरी स्रोत से किमी में\n12926 - अमृतसर से बांद्रा टर्मिनस तक\nBDTS बांद्रा टर्मिनस स्रोत 12:0001 14:45 गंतव्य 1821 2\nBRC वडोदरा जंक्शन 18:03 18:13 381 1 08:16 08:26 1440 2\nRTM रतलाम जंक्शन 22:20 22:30 642 1 04:00 04:10 1179 2\nKOTA कोटा जंक्शन 02:05 02:15 909223:30 23:40 913 1\nGGC गंगापुर सिटी 04:40 04:42 1081221:13 21:15 741 1\nNDLS नई दिल्ली 10:40 11:05 1373216:25 16:45 448 1\nUMB अम्बाला कैंट जंक्शन 14:40 14:55 1572212:35 13:05 250 1\nASR अमृतसर 19:20 गंतव्य 18212स्रोत 08:1001\n↑ "प्रसिद्ध गाड़ियों". irfca.org.\n↑ "पश्चिम एक्सप्रेस". क्लेअरट्रिप. कॉम.\n"https://bh.wikipedia.org/w/index.php?title=पश्चिम_एक्सप्रेस&oldid=492840" से लिहल गइल\nएह पन्ना पर आखिरी बेर संपादन 13 सितंबर 2017 के 10:46 बजे भइल रहल।


वेव म्यूजिक खरीदलसि एक दर्जन बड़की फिलिमन के संगीत अधिकार – Anjoria\nवेव म्यूजिक खरीदलसि एक दर्जन बड़की फिलिमन के संगीत अधिकार\nजानल मानल संगीत कम्पनी वेव म्युजिक पिछला दिने एक दर्जन बड़की भोजपुरी फिलिमन के संगीत अधिकार खरीद लिहलसि. एहमें डा. सुनील के ‘दिलेर’ अउर ‘प्रेम दिवानी’, आदि शक्ति इन्टरटेनमेंट के ‘वर्दी वाला गुंडा’, ‘इज्जत’, ‘प्यार मोहब्बत जिंदाबाद’, आ ‘राखेला शान भोजपुरिया जवान’, महेश पांडे के बनावल ‘रानी चली ससुराल’, ‘सपूत’ अउर ‘निरहुआ रिक्शावाला आई लव यू’ आ ‘लैला माल बा छैला धमाल बा’ खास बाड़ी सँ. अब एह फिलिमन के संगीत वेब म्यूजिक कंपनी जल्दिए गाँवे गाँवे चहुँपावे में लागी.\nवेव म्यूजिक के मालिक कुमार गौतम के कहना ह कि उनकर कंपनी एगो योजना बना के संगीत प्रमोट करेले आ गांव-गांव में मौजूद फुटकर दुकानदारो के पूरा खयाल राखेले.\nफिलिम "प्रतिघात" में हैदर काज़मी के नया अवतार


पाँच दिन के भोजपुरी नाट्योत्सव – Anjoria\nखबर रंगमंच सरोकार\nपाँच दिन के भोजपुरी नाट्योत्सव\nमार्च 2, 2017 भोजपुरी नाट्योत्सव, लव सिंह\nबिहार के सिवान में पाँच दिन चले वाला भोजपुरी नाटकन के उत्सव जीरादेई ब्लॉक के नरेन्द्रपुर (नरीनपुर) गाँव में होखे जा रहल बा. भोजपुरी नाटक खेले वाली मशहूर संस्था रंगश्री एह नाटकन के मंचित करी. पाँच दिन में पाँच गो नाटक खेलल जाई.\n(स्रोत : लव सिंह)


बूड़ल वंश कबीर के जमले पूत कमाल : बतंगड़ – 96 – Anjoria\nपुरनका जमाना से सुनत आइल बानी स ई तंज कि – बूड़ल वंश कबीर के जमले पूत कमाल. पूत अगर कपूत हो जाव तबो महतारी ओकरा के कपूत माने ला तइयार ना होखे. कबीर का साथे अइसन कवनो पुत्रमोह के बात कबो सुने के नइखे मिलल. अइसन नइखे कि कमाल का नाम से कवनो दोहा लोग के याद नइखे. कहले जाला कि बिगड़लो घड़ी दिन में दू बेर सही समय बता जाले. से कमालो के कहल कुछ दोहा कबीर के दोहा का काट में मौजूद बाड़ी सँ बाकिर गिनले-चुनल. जइसे कि कबीर कहलें कि – चलती चक्की देख के दिया कबीरा रोय । दो पाटन का बीच में साबुत बचे ना कोय। एह दोहा के काट कमाल का नाम से मशहूर एह दोहा में मिल जाला कि – चलती चक्की देख के हँसा कमाल ठठाय। कील पकड़ कर जो रहे कभी ना पिसा जाय।\nअब नवकी पीढ़ी के त चक्की भा जाँत देखे के मिलल होखे के उमेद कमे बा से ओह लोग के एह दोहन के माने बहुत विस्तार से समुझावे के पड़ी बाकिर पुरनकी पीढ़ी दुनु दोहन के मर्म समुझे में गलती ना कर सके. दुनु अपना-अपना जगहा सही बाड़ी सँ जइसे कि आधा गिलास में आधा गिलास पानिओ होला आ अधवा खोलिओ होले. से दुनु एकरा के सही बता सकेलें. बस नजरिया के फरक का चलते दू तरह के निष्कर्ष निकल जाला.\nकबीर आ कमाल का जमाना में घोस्ट राइटर भा स्क्रीप्ट राइटर होत रहलें कि ना से दावा का साथ ना कहि सकीं बाकिर कुछ ना कुछ त रहले होइहें जे कमाल जइसन कपूतो का नाम से कुछेक दोहा चलवा दिहलें. आ अगर कमाल कपूत ना रहलें त इ कहइबे ना करीत कि बूड़ल वंश कबीर के जमले पूत कमाल. कपूत जनमला का दुख महसूसे होखे त विदेश वाली भउजाई से पूछल जा सकेला. एगो शराबी निकल गइल आ दोसरका नशेड़ी. अपना नशा का फेर में एक बेर ऊ एक बेर अमेरिका में धरइलो रहुवे बाकिर बाजपेयी जी का कृपा से छूट गइल. एकरा बाद से ऊ आजु ले अमेरिका नइखे गइल. काहे कि गइला पर ओकर दुर्गति हो जाए के पूरा अनेसा बा. कुछ लोग ओकरा के नशेड़ी कहला पर भड़क सकेला बाकिर एहमें भड़के जोग कुछ बा ना. ना त स्वामी ओकरा के खुलेआम नशेड़ी कहेलें आ तबो कवनो कांग्रेसी में अतना बेंवत ना होखे कि उनुका खिलाफ मानहानि के केस चलवा सके. एक बेर ओह अखबार का मामिला में ई लोग आपन हाथ जरा चुकल बा आ महतारी बेटा दुनु जमानत पर छूटल बाड़ें.\nपिछला दिने संसंद में पेश अविश्वास प्रस्ताव पर एह नशेड़ी के भाषण आ ओकरा बाद के ओकर रहन देख के जवन थूथू भइल तवन देखि के महतारी कपार पीट लिहली आ सोचे लगली कि कवना अभगता का फेर में पड़ि के अविश्वास प्रस्ताव पेश करवावे के गलती कर गइनी. सिखावे-पढ़ावे वालन के बहकावा में पड़ि के इहो पूछ दिहले रहुवी कि कवन कहता कि हमरा लगे नंबर नइखे. आ जवन नंबर सोझा आइल ओकरा से ऊ वाला कहाउत साँच हो गइल कि दूबे गइलन चउबे बने छब्बे बनि के अइलें. सिखावे पढ़ावे वाला के कवनो गलती ना रहुवे. ऊ त बेचारा ठीके पढ़वले-बतवले रहुवे बाकिर अपना पीनक में सिंधिया के देखा के कनखी मारल सब गुड़ गोबर कर दिहलसि. आ अगर जे कहीं लोकसभा के कैमरा ई कनखी ना पकड़ले रहीत त पोसुआ मीडिया उनुका के अगिला पीएम मटेरियल साबित करावे में कवनो कोर-कसर ना छोड़ले रहीतें.\nPrevious Post: मुस्लिम-इण्डिया बनाम हिन्दू-पाकिस्तान : बतंगड़ – 95\nNext Post: पाँच कवर भीतर, तब देवता पितर : बतंगड़ – 97


जल्दिये रउरा सोझा आवे वाला बा लोफर – Anjoria\nMay 26, 2010 निरहुआ, मोनालिसा, लोफर\nभोजपुरी के सुपरस्टार दिनेशलाल यादव निरहुआ मोनालिसा आ पाखी हेगडे का साथ फिल्म लोफर में रउरा सोझा आवे वाला बाड़न. एह फिल्म में उनकर दमदार एक्शन, कामेडी, आ रोमांस सबका के सिनेमा हाल में खींच ले आई, अइसनका दावा फिल्म के निर्मात्री मोनिका सिन्हा के बा.\nरविसिन्हा के निर्देशन में बनल भोजपुरी फिल्म लोफर के शूटिंग पिछला दिने सिलवासा में पूरा हो गइल. आज के सिनेमाई रुटीन से फरका एह फिल्म में गाँव जवार के बात कहल गइल बा. फिल्म में निरहुआ के डबल रोल बा. एक से बढ़ के एक बढ़िया गाना आ धांसू एक्शन से भरपूर एह फिल्म के कहानी अइसन बा कि हर दर्शक चँउक जाई.\nअपूर्वा फिल्म्स कंबाइन आ संजय सिन्हा के प्रस्तुति वाली एह फिल्म के निर्माण अक्षत फिल्म्स इंटरनेशनल का बैनर में मोनिका सिन्हा कइले बाड़ी. गीत विनय बिहारी, प्यारेलाल यादव कवि, आ श्याम देहाती के बा जवना के संगीत राजेश रजनीश दिहले बाड़न. बीस साल पहिले बनल लोफर में धर्मेन्द्र के किरदार अतना नीक लागल रहे लोगन के कि ओकरा बाद अनिल कपूर, मिथुन चक्रवर्ती समेत कई लोग लोफर बन के आइल. अब दिनेशोलाल लोफर बन के आ रहल बाड़े. कहल जा रहल बा कि मोनिका सिन्हा, रवि सिन्हा, निरहुआ, पाखी आ मोनालिसा के मेहनत के रंग अइसन निखरी कि ई फिल्म सफलता के एगो नया रिकार्ड बना दीहि.


‘सरफिरा’ बन गइले शिवम तिवारी – Anjoria\nभोजपुरी सिनेमा के ही मैन कहल जाए वाला अभिनेता शिवम तिवारी अब ‘सरफिरा’ बनल नजर आवे वाला बाड़न. हाल ही में ऊ एगो भोजपुरी फिलिम ‘सरफिरा’ साइन कइलन जवना में ऊ माथ भूमिका करीहें.\nन्यू इंदिरा एंटरटेनमेंट के बैनर तले बने जात एह फिलिम के निर्माता नरेन्द्र सिंह, निर्देशक मिथिलेश अविनाश, संगीतकार छोटे बाबा आ गीतकार अशोक सिन्हा हउवें. हाल ही में एह फिलिम के म्यूजिकल लांचिंग मुम्बई के एम फोर यू स्टूडियो में भइल.\nएहसे पहिले शिवम तिवारी के ‘फौजी’ बॉक्स ऑफिस पर हंगामा मचा चुकल बिया आ एह घरी ऊ ‘घुस के मारब’ में लागल बाड़ें.